				|

		52014PC0448

			Proposta għal REGOLAMENT TAL-KUNSILL li jaddatta r-Regolament tal-Kunsill (KE) Nru 1340/2008 tat-8 ta’ Diċembru 2008 dwar il-kummerċ ta’ ċerti prodotti tal-azzar bejn il-Komunità Ewropea u r-Repubblika tal-Kazakistan minħabba l-adeżjoni tal-Kroazja fl-Unjoni Ewropea /* COM/2014/0448 final - 2014/0207 (NLE) */

			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
L-Artikolu 17(1) tal-Ftehim ta'
Sħubija u Kooperazzjoni bejn il-Komunitajiet Ewropej u l-Istati Membri
tagħhom, u r-Repubblika tal-Kazakistan, jipprevedi li l-kummerċ ta’
ċerti prodotti tal-azzar għandu jkun soġġett għal
ftehim speċifiku dwar arranġamenti kwantitattivi.
Il-Ftehim Bilaterali bejn il-Komunità
Ewropea u l-Gvern tar-Repubblika tal-Kazakistan fuq il-kummerċ ta’
ċerti prodotti tal-azzar konkluż fid-19 ta’ Lulju 2005
skada fil-31 ta’ Diċembru 2006. Mill-2007, miżuri
awtonomi stabbiliti mir-Regolament tal-Kunsill (KE) Nru 1870/2006 u
mir-Regolament (KE) Nru 1531/2007 irregolaw il-kummerċ f’ċerti
prodotti tal-azzar bejn il-Komunità Ewropea u l-Kazakistan. Sakemm jiġi
ffirmat u jidħol fis-seħħ ftehim ġdid jew sakemm
il-Kazakistan jissieħeb fl-Organizzazzjoni Dinjija tal-Kummerċ (WTO),
mis-sena 2009 bdew limiti kwantitattivi li ġew stabbiliti bir-Regolament
tal-Kunsill (KE) Nru 1340/2008. Barra minn hekk, dan ir-Regolament
jipprovdi proċedura sabiex jiġi amministrat dan ir-reġim li biha
l-awtoritajiet kompetenti tal-Istati Membri ma joħorġux liċenzji
tal-importazzjoni qabel ma jkollhom konferma mill-Kummissjoni li jibqgħu
disponibbli ammonti adegwati fil-limitu kwantitattiv.
Fl-1 ta’ Lulju 2013,
il-Kroazja saret Stat Membru tal-UE. Il-proposta attwali hija adattament sabiex
titqies l-adeżjoni tal-Kroazja mal-UE.
Il-proposta attwali ma tipprevedi l-ebda
modifika tal-livelli eżistenti ta’ kwota. Skont id-dejta
tal-Uffiċċju Statali Kroat għall-Politika Kummerċjali matul
l-aħħar tliet snin il-Kroazja ma kellha l-ebda importazzjoni
mill-Kazakistan ta’ prodotti tal-azzar li jaqgħu fl-ambitu tar-regolament.
Barra minn hekk, il-kwota eżistenti ma ntużatx. L-utilizzazzjoni
tal-kwota fl-2012 kienet 0 % u fl-2013 kienet 0 %.
2.           ELEMENTI LEGALI
TAL-PROPOSTA
L-Artikolu 50 tal-Att ta'
Adeżjoni tal-Kroazja jipprevedi li fejn l-atti tal-istituzzjonijiet
adottati qabel l-adeżjoni jkunu jeħtieġu adattament
minħabba l-adeżjoni, u l-adattamenti meħtieġa ma kinux previsti
fl-Att ta' Adeżjoni jew fl-Annessi tiegħu, il-Kunsill, li
jaġixxi bil-maġġoranza kwalifikata fuq proposta tal-Kummissjoni
għandu jadotta l-atti meħtieġa. Meta dawn l-atti jiġu
adottati wara l-adeżjoni, jistgħu jiġu applikati mid-data
tal-adeżjoni.
L-emendi previsti għar-regolament huma
direttament u esklussivament marbuta mal-adeżjoni tal-Kroazja mal-Unjoni
Ewropea, għalhekk l-Artikolu 50 tal-Att ta’ Adeżjoni huwa
użat bħala l-unika bażi legali.
L-emendi previsti jikkonsistu minn:
1)           L-emenda tal-Artikolu 9.6
biex iżżid iż-żewġ ittri HR li jidentifikaw
lill-Kroazja bħala Stat Membru destinatarju bin-numru tas-serje
standardizzat mehmuż ma’ kull liċenzja ta’ esportazzjoni jew dokument
ekwivalenti, u
2)           L-emenda
tal-Anness IV biex iżżid awtorità nazzjonali Kroata fil-lista
tal-awtoritajiet nazzjonali kompetenti inkarigati mill-implimentazzjoni
tar-Regolament tal-Kunsill (KE) Nru 1340/2008.
3.           IMPLIKAZZJONI
BAĠITARJA
Ma hija mistennija l-ebda implikazzjoni
baġitarja.
2014/0207 (NLE)
Proposta għal
REGOLAMENT TAL-KUNSILL
li jaddatta r-Regolament tal-Kunsill (KE)
Nru 1340/2008 tat-8 ta’ Diċembru 2008 dwar
il-kummerċ ta’ ċerti prodotti tal-azzar bejn il-Komunità Ewropea u
r-Repubblika tal-Kazakistan minħabba l-adeżjoni tal-Kroazja fl-Unjoni
Ewropea
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra l-Att ta' Adeżjoni
tal-Kroazja, u b’mod partikolari l-Artikolu 50 tiegħu,
Wara li kkunsidra l-proposta
mill-Kummissjoni Ewropea,
Billi:
(1)       Skont l-Artikolu 50
tal-Att ta' Adeżjoni, tal-Kroazja, fejn l-atti tal-istituzzjonijiet
jibqgħu validi wara l-1 ta' Lulju 2013 u jeħtieġu
adattament minħabba l-adeżjoni, u l-adattamenti meħtieġa
mhumiex previsti fl-Att ta' Adeżjoni jew fl-Annessi tiegħu, l-atti
meħtieġa għandhom jiġu adottati mill-Kunsill.
(2)       Ir-Regolament tal-Kunsill
(KE) Nru 1340/2008 tat-8 ta’ Diċembru 2008 dwar
il-kummerċ ta' ċerti prodotti tal-azzar bejn il-Komunità Ewropea u
r-Repubblika tal-Kazakistan[1]
li ġie adottat qabel l-adeżjoni tal-Kroazja, jeħtieġ li
jkun adattat minħabba din l-adeżjoni u adattament bħal dan
mhuwiex previst fl-Att ta’ Adeżjoni tal-Kroazja jew l-Annessi tiegħu.
(3)       Għalhekk, ikun xieraq
li jiżdiedu ż-żewġ ittri li jidentifikaw lill-Kroazja
bħala Stat Membru destinatarju bin-numru tas-serje standardizzat
mehmuż ma’ kull liċenzja ta’ esportazzjoni jew dokument ekwivalenti u
tiżdied l-awtorità nazzjonali Kroata mal-lista tal-awtoritajiet nazzjonali
kompetenti inkarigati mill-implimentazzjoni tar-Regolament tal-Kunsill (KE)
Nru 1340/2008.
(4)       Applikazzjoni retroattiva
hija meħtieġa biex jiġi żgurat li l-kummerċ
tal-prodotti tal-azzar skont ir-Regolament tal-Kunsill (KE) Nru 1340/2008
ma jiġix affettwat.
(5)       Ir-Regolament (KE)
Nru 1340/2008 għandu jiġi emendat kif xieraq,
ADOTTA DAN IR-REGOLAMENT:
Artikolu 1
Ir-Regolament (KE) Nru 1340/2008
jiġi emendat kif ġej:
(1)          L-Artikolu 9,
il-paragrafu 6 jiġi sostitwit b'dan li ġej:
"6.     In-numru tas-serje jkun
magħmul mill-elementi li ġejjin:
–
żewġ ittri li jidentifikaw
il-pajjiż esportatur kif gej:
KZ = Repubblika tal-Kazakistan,
–
żewġ ittri li jidentifikaw l-Istat
Membru destinatarju kif ġej:
BE = Il-Belġju
BG = Il-Bulgarija
CZ = Ir-Repubblika Ċeka
DK = Id-Danimarka
DE = Il-Ġermanja
EE = L-Estonja
IE = L-Irlanda
GR =Il-Greċja
ES = Spanja
FR = Franza
HR = Il-Kroazja
IT = L-Italja
CY = Ċipru
LV = Il-Latvja
LT = Il-Litwanja
LU = Il-Lussemburgu
HU = L-Ungerija
MT = Malta
NL = Il-Pajjiżi l-Baxxi
AT = L-Awstrija
PL = Il-Polonja
PT = Il-Portugall
RO = Ir-Rumanija
SI = Is-Slovenja
SK = Is-Slovakkja
FI = Il-Finlandja
SE = L-Isvezja
GB = Ir-Renju Unit,
–
numru b'ċifra waħda li jidentifika
s-sena ta' kwota korrispondenti għall-aħħar ċifra fis-sena
konċernata, eż. “9” għas-sena 2009;
–
numru b'żewġ ċifri li jidentifika
l-uffiċċju tal-ħruġ fil-pajjiż ta' esportazzjoni,
–
numru b’ħames ċifri li jsegwu b'mod
konsekuttiv bejn 00 001 sa 99 999 li jiġi allokat
għall-Istat Membru destinatarju speċifiku."
(2)          L-Anness IV tar-Regolament
(KE) Nru 1340/2008 jiġi sostitwit bit-test fl-Anness ta’ dan
ir-Regolament.
Artikolu 2
Dan ir-Regolament jidħol
fis-seħħ wara l-jum tal-pubblikazzjoni tiegħu f’Il-Ġurnal
Uffiċjali tal-Unjoni Ewropea.
Japplika
mill-1 ta’ Lulju 2013.
Dan ir-Regolament jorbot fl-intier
tiegħu u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
[1]               Regolament tal-Kunsill (KE) Nru 1340/2008
tat-8 ta’ Diċembru 2008 dwar il-kummerċ ta’ ċerti
prodotti tal-azzar bejn il-Komunità Ewropea u r-Repubblika tal-Kazakistan
(ĠU L 348, 24.12.2008, p. 1).
ANNESS
"L-Anness IV
СПИСЪК
НА
КОМПЕТЕНТНИТЕ
НАЦИОНАЛНИ
ОРГАНИ
LISTA DE LAS AUTORIDADES NACIONALES
COMPETENTES
SEZNAM PŘÍSLUŠNÝCH VNITROSTÁTNÍCH
ORGÁNŮ
LISTE OVER KOMPETENTE NATIONALE MYNDIGHEDER
LISTE DER ZUSTÄNDIGEN BEHÖRDEN DER
MITGLIEDSTAATEN
PÄDEVATE RIIKLIKE ASUTUSTE NIMEKIRI
ΔΙΕΥΘΥΝΣΕΙΣ
ΤΩΝ ΑΡΧΩΝ
ΕΚΔΟΣΗΣ ΑΔΕΙΩΝ
ΤΩΝ ΚΡΑΤΩΝ ΜΕΛΩΝ
LISTA TAL-AWTORITAJIET NAZZJONALI KOMPETENTI
LISTE DES AUTORITES NATIONALES COMPETENTES
POPIS NADLEZNIH NACIONALNIH TIJELA
ELENCO DELLE COMPETENTI AUTORITÀ NAZIONALI
VALSTU KOMPETENTO IESTĀŽU SARAKSTS
ATSAKINGŲ NACIONALINIŲ
INSTITUCIJŲ SĄRAŠAS
AZ ILLETÉKES NEMZETI HATÓSÁGOK LISTÁJA
LISTA TAL-AWTORITAJIET NAZZJONALI KOMPETENTI
LIJST VAN BEVOEGDE
NATIONALE INSTANTIES
WYKAZ WŁAŚCIWYCH ORGANÓW KRAJOWYCH
LISTA DAS AUTORIDADES NACIONAIS COMPETENTES
LISTA AUTORITĂȚILOR NAȚIONALE
COMPETENTE
ZOZNAM PRÍSLUŠNÝCH ŠTÁTNYCH ORGÁNOV
SEZNAM PRISTOJNIH NACIONALNIH ORGANOV
LUETTELO TOIMIVALTAISISTA KANSALLISISTA
VIRANOMAISISTA
FÖRTECKNING ÖVER
BEHÖRIGA NATIONELLA MYNDIGHETER
BELGIQUE/BELGIË
Service public fédéral de l'économie, des PME,
des classes moyennes et de l'énergie
Direction généralé du Potentiel économique
Service Licences
Rue de Louvain 44
B-1000 Bruxelles
Fax (32-2) 277 50 63
Federale Overheidsdienst Economie, KMO,
Middenstand & Energie
Algemene Directie Economisch Potentieel
Dienst Vergunningen
Leuvenseweg 44
B-1000 Brussel
Fax
(32-2) 277 50 63
DANMARK
Erhvervs- og Boligstyrelsen
Økonomi- og Erhvervsministeriet
Langelinie Allé 17
DK-2100 København Ø
Fax:
(45) 35 46 60 01
DEUTSCHLAND
Bundesamt für Wirtschaft und Ausfuhrkontrolle,
(BAFA)
Frankfurter Strasse 29-35
D-65760 Eschborn 1
Fax:
(49) 6196 90 88 00
БЪЛГАРИЯ
Министерство
на
икономиката
и енергетиката
дирекция
"Регистриране,
лицензиране
и контрол"
Ул.
"Славянска"
№ 8
1052 София
Факс:
(359-2) 981 50 41
Fax
(359-2) 980 47 10
ČESKÁ REPUBLIKA
Ministerstvo prùmyslu a obchodu
Licenèní správa
Na Františku 32
CZ-110 15 Praha 1
Fax:
(420) 224 21 21 33
FRANZA
Ministère de l'économie, des finances et de
l'industrie
Direction générale des entreprises
Sous-direction des biens de consommation
Bureau textile-importations
Le Bervil
12, rue Villiot
F-75572 Paris Cedex 12
Fax:
(33) 153 44 91 81
REPUBLIKA HRVATSKA
Ministarstvo vanjskih i europskih poslova
Trg N. Š. Zrinskog 7-8,
10000 Zagreb
Tel: (385) 1 6444626
Fax:
(385) 1 6444601
ITALIA
Ministero dello Sviluppo Economico
Direzione Generale per la Politica Commerciale
DIV. III
Viale America, 341
I-00144 Roma
Tel. (39) 06 59 64 24 71/59 64 22 79
Fax (39) 06 59 93 22 35/59 93 26 36
E-mail:
polcom3@mincomes.it
EESTI
Majandus- ja Kommunikatsiooniministeerium
Harju 11
EE-15072 Tallinn
Faks:
+372 631 3660
IRELAND
Department of Enterprise, Trade and Employment
Import/Export Licensing, Block C
Earlsfort Centre
Hatch Street
IE-Dublin 2
Fax:
+353-1-631 25 62
ΕΛΛΑΣ
Υπουργείο
Οικονοµίας &
Οικονοµικών
Γενική
Διεύθυνση
Διεθνούς
Οικονομικής
Πολιτικής
Διεύθυνση
Καθεστώτων
Εισαγωγών-Εξαγωγών,
Εμπορικής
Άμυνας
Κορνάρου
1
GR-105 63 Αθήνα
Φαξ
(30-210) 328 60 94
ESPAÑA
Ministerio de Industria, Turismo y Comercio
Secretaría General de Comercio Exterior
Subdirección General de Comercio Exterior de
Productos Industriales
Paseo de la Castellana 162
E-28046 Madrid
Fax:
+34-91 349 38 31
ΚΥΠΡΟΣ
Υπουργείο
Εμπορίου,
Βιομηχανίας
και Τουρισμού
Υπηρεσία
Εμπορίου
Μονάδα
Έκδοσης Αδειών
Εισαγωγής/Εξαγωγής
Οδός
Ανδρέα
Αραούζου Αρ. 6
CY-1421
Λευκωσία
Φαξ
(357) 22 37 51 20
LATVIJA
Latvijas Republikas Ekonomikas ministrija
Brîvîbas iela 55
LV-1519 Rīga
Fakss:
+371-728 08 82
LIETUVA
Lietuvos
Respublikos ūkio ministerija
Prekybos departamentas
Gedimino pr. 38/2
LT-01104 Vilnius
Faks.
+370-5-26 23 974
LUXEMBOURG
Ministère de l’économie et du commerce
extérieur
Office des licences
BP 113
L-2011 Luxembourg
Fax: (352)
46 61 38
MAGYARORSZÁG
Magyar Kereskedelmi Engedélyezési Hivatal
Margit krt. 85.
HU-1024 Budapest
Fax:
(36-1) 336 73 02
MALTA
Diviżjoni għall-Kummerċ
Servizzi Kummerċjali
Lascaris
MT-Valletta CMR02
Fax:
(356) 25 69 02 99
NEDERLAND
Belastingdienst/Douane centrale dienst voor
in-en uitvoer
Postbus 30003, Engelse Kamp 2
NL-9700 RD Groningen
Fax
(31-50) 523 23 41
ÖSTERREICH
Bundesministerium für Wirtschaft und Arbeit
Außenwirtschaftsadministration
Abteilung C2/2
Stubenring 1
A-1011 Wien
Fax:
(43-1) 7 11 00/83 86
ROMÂNIA
Ministerul pentru Întreprinderi Mici și
Mijlocii, Comerț, Turism și Profesii Liberale
Direcþia Generalã Politici Comerciale
Str. Ion Câmpineanu, nr. 16
București, sector 1
Cod poștal 010036
Tel. (40-21) 315  00 81
Fax (40-21) 315 04 54
e-mail:
clc@dce.gov.ro
SLOVENIJA
Ministrstvo za finance
Carinska uprava Republike Slovenije
Carinski urad Jesenice
Spodnji plavž 6C
SI-4270 Jesenice
Faks (386-4) 297
44 72
SLOVENSKO
Odbor obchodnej politiky
Ministerstvo hospodárstva
Mierová 19
827 15 Bratislava 212
Slovenská republika
Fax:
(421-2) 48 54 31 16
SUOMI/FINLAND
Tullihallitus
PL 512
FIN-00101 Helsinki
Faksi +358-20-492 28 52
Tullstyrelsen
PB 512
FIN-00101 Helsingfors
Fax
+358-20-492 28 52
POLSKA
Ministerstwo Gospodarki
Plac Trzech Krzyży 3/5
PL-00-507 Warszawa
Polska
Fax:
(48-22) 693 40 21/693 40 22
PORTUGAL
Ministério das Finanças e da Administração
Pública
Direcção Geral das Alfândegas e dos Impostos
Especiais sobre o Consumo
Rua da Alfândega, n.o 5, r/c
P-1149-006 Lisboa
Fax:
(+351) 218 81 39 90
SVERIGE
Kommerskollegium
Box 6803
S-113 86 Stockholm
Fax
(46-8) 30 67 59
UNITED KINGDOM
Department of Trade and Industry.
Import Licensing Branch
Queensway House – West Precinct
Billingham
UK-TS23 2NF
Fax (44-1642) 36 42 69"


Avviż Legali Importanti

|

52006PC0383(01)

Proposta għal regolament tal-Kunsill li jemenda r-Regolament (KE) Nru 2424/2001 dwar l-iżvilupp tat-tieni ġenerazzjoni tas-Sistema ta' Informazzjoni ta' Schengen (SIS II)  /* KUMM/2006/0383 finali - CNS 2006/0125 */

	[pic] | KUMMISSJONI TAL-KOMUNITAJIET EWROPEJ |Brussel 12.7.2006KUMM(2006) 383 finali2006/0125 (CNS)2006/0126 (CNS)Proposta għalREGOLAMENT TAL-KUNSILLli jemenda r-Regolament (KE) Nru 2424/2001 dwar l-iżvilupp tat-tieni ġenerazzjoni tas-Sistema ta' Informazzjoni ta' Schengen (SIS II)Proposta għalDEĊIŻJONI TAL-KUNSILLli temenda d-Deċiżjoni Nru 2001/886/JHA dwar l-iżvilupp tat-tieni ġenerazzjoni tas-Sistema ta' Informazzjoni ta' Schengen (SIS II)(preżentati mill-Kummissjoni)MEMORANDUM TA’ SPJEGAZZJONI IL-KUNTEST TAL-PROPOSTA |Ir-raġunijiet għall-proposta u l-għanijiet tagħha Il-Kunsill qabbad lill-Kummissjoni tiżviluppa t-tieni ġenerazzjoni tas-Sistema ta' Informazzjoni ta' Schengen (SIS II) permezz tar-Regolament (KE) Nru 2424/2001 u d-Deċiżjoni 2001/886/JHA. L-għan ta’ dawn il-proposti huwa li jemendaw ir-Regolament u d-Deċiżjoni msemmija sabiex jestendu l-iskadenza għall-iżvilupp tas-SIS II sal-31 ta’ Diċembru 2007 u jippermettu l-allokazzjoni tal-baġit neċessarju. Barra minn hekk, jiġi stabbilit il-post tas-sistema, hija u tiġi żviluppata fi Franza u fl-Awstrija. |Il-kuntest ġenerali Is-Sistema ta’ Informazzjoni ta’ Schengen (SIS), stabbilita permezz tad-dispożizzjonijiet tat-Titolu IV tal-Konvenzjoni ta’ l-1990 li timplimenta l-Ftehim ta’ Schengen ta’ l-14 ta’ Ġunju 1985 dwar it-tneħħija gradwali ta’ l-ispezzjonijiet fil-fruntieri komuni, tikkostitwixxi għodda essenzjali għall-applikazzjoni tad-dispożizzjonijiet ta’ l-acquis ta’ Schengen kif integrat fil-qafas ta’ l-Unjoni Ewropea. Is-SIS, kif inhi bħalissa, ma ġietx imfassla b’mod li tkun tista' tlaħħaq ma’ l-għadd akbar ta' Stati Membri ta' l-Unjoni Ewropea wara t-tkabbir u ma’ dawk li ser ikunu konnessi mas-SIS II. Barra dan, biex isir użu mill-aħħar żviluppi fil-qasam tat-teknoloġija ta' l-informatika u biex ikunu jistgħu jiddaħħlu funzjonijiet ġodda, fl-2001 ġie deċiż li tiġi żviluppata t-tieni ġenerazzjoni tas-Sistema ta’ Informazzjoni ta’ Schengen (SIS II). Huma diversi l-fatturi li jispjegaw il-ħtieġa li l-mandat inizjali mogħti mill-Kunsill lill-Kummissjoni jiġi estiż b'sena, bħal ngħidu aħna, is-sospensjoni temporanja tax-xogħlijiet wara inibizzjoni ordnata mill-Qorti ta’ l-Ewwel Istanza (T-447/04), li sussegwentement tneħħiet, fir-rigward tal-proċedura ta’ sejħa pubblika għall-offerti għall-iżvilupp tas-SIS II; l-infrastruttura tal-komunikazzjoni S-Testa ffinanzjata taħt il-programm IDABC, li mhux ser tkun operattiva kif pjanat fil-fażi inizjali ta' ttestjar; n-nuqqas ta’ tħejjija u l-inċertezza rigward is-siti għall-iżvilupp, u l-kumplessità tal-proġett innifsu wkoll kellhom impatt negattiv fuq l-ippjanar. L-għażla tas-siti għall-iżvilupp tas-sistema fi Franza u l-Awstrija ssegwi l-Konklużjonijiet tal-Kunsill tad-29 ta' April 2004 fejn il-Kunsill qabel dwar: "1. Il-parti ċentrali tas-SIS II għandha tkun fi Strasbourg u l-ġestjoni operattiva u r-responsabbiltà għall-kooperazzjoni mal-Kummissjoni fuq dan is-sit għandhom ikunu f’idejn Franza. 2. Is-Sit għall-Kontinwità tan-Negozju għandu jkun f’Salzburg sakemm isiru ċertu arranġamenti li jkunu meħtieġa qabel ma s-sit isir operattiv. F’dan il-każ, il-ġestjoni operattiva u r-responsabbiltà għall-kooperazzjoni mal-Kummissjoni fuq dan is-sit għandhom ikunu f’idejn l-Awstrija. |Id-dispożizzjonijiet eżistenti fil-qasam tal-proposta - Il-Konvenzjoni li timplimenta l-Ftehim ta’ Schengen (l-Artikoli 92-119) - Ir-Regolament tal-Kunsill (KE) Nru 871/2004 tad-29 ta’ April 2004 dwar xi funzjonijiet ġodda għas-Sistema ta' Informazzjoni ta' Schengen, inkluż fil-ġlieda kontra t-terroriżmu - Id-Deċiżjoni tal-Kunsill Nru 2005/211/JHA ta’ l-24 ta’ Frar 2005 dwar l-introduzzjoni ta’ xi funzjonijiet ġodda għas-Sistema ta' Informazzjoni ta' Schengen, inkluż fil-ġlieda kontra t-terroriżmu Ir-Regolament (KE) Nru 1160/2005 tal-Parlament Ewropew u tal-Kunsill tas-6 ta' Lulju 2005 li jemenda l-Konvenzjoni li timplimenta l-Ftehim ta' Schengen ta' l-14 ta' Ġunju 1985 dwar l-abolizzjoni gradwali ta' kontrolli fuq il-fruntieri komuni, fir-rigward ta' l-aċċess għas-Sistema ta' Informazzjoni ta' Schengen mis-servizzi fl-Istati Membri responsabbli mill-ħruġ taċ-ċertifikati ta' reġistrazzjoni għal vetturi Il-Konvenzjoni u t-tliet atti ġuridiċi msemmija hawn fuq jikkostitwixxu l-qafas ġuridiku preżenti tas-SIS li ser jiġu sostitwiti fil-ġejjieni bis-SIS II. Il-Kummissjoni ssottomettiet proposti għal Regolament u Deċiżjoni dwar it-twaqqif, it-tħaddim u l-użu tas-sistema ta’ informazzjoni ta’ Schengen tat-tieni ġenerazzjoni (SIS II), id-dokumenti COM (2005) 230 u 236 u proposta oħra għal Regolament dwar l-aċċess għas-SIS II mis-servizzi fl-Istati Membri responsabbli mill-ħruġ taċ-ċertifikati ta' reġistrazzjoni għal vetturi, id-dokument COM (2005) 237. |Il-konsistenza mal-linji ta’ politika għanijiet l-oħra ta' l-Unjoni Mhux applikabbli. |KONSULTAZZJONI MAL-PARTIJIET INTERESSATI U L-VALUTAZZJONI TA' L-IMPATT |Konsultazzjoni mal-partijiet interessati |Il-metodi ta' konsultazzjoni, is-setturi ewlenin fil-mira u l-profil ġenerali ta' min irrisponda L-esperti ta’ l-Istati Membri huma involuti mill-qrib fl-iżvilupp tas-SIS II, b’mod partikolari fil-qafas tal-Kumitat tas-SIS II. |Sommarju tar-risposti, u kif dawn ġew meqjusa Mhux applikabbli |Ġbir u użu ta' l-għarfien espert |Ma kien hemm l-ebda ħtieġa għal parir espert estern. |230 | Valutazzjoni ta' l-impatt Ma hija meħtieġa l-ebda valutazzjoni ta’ l-impatt għal din il-proposta, li ma tinsabx fil-Programm ta’ Ħidma tal-Kummissjoni għall-2006. |L-ELEMENTI ġURIDIċI TAL-PROPOSTA |Sommarju ta' l-azzjoni proposta L-għan tal-proposti huwa li jemendaw ir-Regolament (KE) 2424/2001 u d-Deċiżjoni 2001/886/JHA sabiex jestendu l-iskadenza għall-iżvilupp tas-SIS II sal-31 ta’ Diċembru 2007 u jagħżlu s-siti għall-installazzjoni u l-iżvilupp finali tas-SIS II. Dan jinkludi l-obbligu fuq l-Istati Membri kompetenti li jipprovdu l-infrastruttura u l-mezzi biex jospitaw is-sistema u li għalihom jistgħu jirċievu għotja mill-Komunità. |Il-bażi ġuridika Ir-regolament għandu l-bażi ġuridika tiegħu fl-Artikolu 66 tat-Trattat li jistabbilixxi l-Komunità Ewropea. Ir-referenza għat-Trattat hija l-istess bħal dik ta’ l-att li għandu jiġi emendat. Id-deċiżjoni għandha l-bażi legali tagħha fl-Artikolu 31(a) u (b) u l-Artikolu 34(2)(c) tat-Trattat dwar l-Unjoni Ewropea. Ir-referenza għat-Trattat hija l-istess bħal dik ta’ l-att li għandu jiġi emendat. |Il-prinċipju tas-sussidjarjetà |L-għan ta’ l-azzjoni proposta, jiġifieri t-twaqqif ta' sistema ta' informazzjoni komuni rigward ċerti kategoriji ta' persuni u oġġetti permezz ta' sistema ta' informazzjoni kompjuterizzata, ma jistax jinkiseb mill-Istati Membri individwalment. |Is-SIS II hija meħtieġa għall-implimentazzjoni tal-linji ta' politika komuni ta' l-Unjoni Ewropea. Hija b’mod partikolari prekondizzjoni biex tiġi garantita żona mingħajr kontrolli fuq il-fruntieri interni. |Il-ħidma tal-Komunità hija limitata għall-iżvilupp tal-parti ċentrali tas-SIS II u l-infrastruttura tal-komunikazzjoni tagħha. L-Istati Membri huma responsabbli għall-iżvilupp tas-sistemi nazzjonali tagħhom li għandhom jiggarantixxu aċċess mill-utenti finali għas-servizzi pprovduti mis-SIS II. |Il-proposti għaldaqstant huma konformi mal-prinċipju tas-sussidjarjetà. |Il-prinċipju tal-proporzjonalità Il-proposta tħares il-prinċipju tal-proporzjonalità għar-raġuni li ġejja: |L-Istati Membri għandhom diskrezzjoni sħiħa fir-rigward ta’ l-arranġamenti amministrattivi u finanzjarji għall-implimentazzjoni tas-sistemi nazzjonali tagħhom. It-tħejjijiet nazzjonali, madanakollu, għandhom ikunu jaqblu ma’ l-ippjanar ġenerali għall-iżvilupp tas-SIS II. Il-Kummissjoni qegħda tipprovdi speċifikazzjonijiet tekniċi għall-interfaces nazzjonali li jkunu jippermettu kkonnessjoni bla problemi u skambju ta' data mingħajr xkiel bejn is-sistemi nazzjonali u s-SIS II. |Ir-Regolament (KE) 2424/2001 u d-Deċiżjoni 2001/886/JHA, li t-tnejn iridu jiġu emendati, jistipulaw proċedura regolatorja għas-SIS II li timplimenta miżuri li għandhom implikazzjonijiet finanzjarji serji fuq il-baġits ta’ l-Istati Membri u li jibqgħu applikabbli. |L-għażla ta' strumenti |Strumenti proposti: regolament u deċiżjoni |Mezzi oħra ma jkunux adegwati għar-raġuni li ġejja. L-għan tar-Regolament propost huwa li jemenda Regolament ieħor filwaqt li l-għan tad-Deċiżjoni proposta huwa li temenda Deċiżjoni oħra. Għaldaqstant, skond il-prinċipju tal-‘parallelliżmu formali’ l-att li jemenda jrid ikun ta' l-istess forma bħall-att li ser jiġi emendat. |L-IMPLIKAZZJONI FUQ IL-BAġIT |L-estensjoni tal-mandat u t-tlestija ta’ l-iżvilupp tas-SIS II fl-2007 ser tkun teħtieġ xi riżorsi finanzjarji addizzjonali li huma diġà maħsuba fil-PDB (Abbozz ta’ Baġit Preliminari) 2007. In-nefqa addizzjonali ser tkun marbuta man-netwerk, ir-ristrutturazzjoni tas-sistema ċentrali u l-appoġġ fis-siti fejn ser tiġi żviluppata s-sistema. |1.  2006/0125 (CNS)Proposta għalREGOLAMENT TAL-KUNSILLli jemenda r-Regolament (KE) Nru 2424/2001 dwar l-iżvilupp tat-tieni ġenerazzjoni tas-Sistema ta' Informazzjoni ta' Schengen (SIS II)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 66 tiegħu,Wara li kkunsidra l-proposta mill-Kummissjoni[1],Wara li kkunsidra l-opinjoni tal-Parlament Ewropew[2],Billi:(1) Flimkien mad-Deċiżjoni 2001/886/JHA tas-6 ta’ Diċembru 2001 dwar l-iżvilupp tat-tieni ġenerazzjoni tas-sistema ta' informazzjoni ta' Schengen (SIS II), ir-Regolament (KE) Nru 2424/2001 jikkostitwixxi l-bażi leġiżlattiva meħtieġa li tippermetti li jiddaħħlu fil-baġit ta’ l-Unjoni l-approprjazzjonijiet finanzjarji neċessarji għall-iżvilupp tas-SIS II u għall-eżekuzzjoni ta’ dik il-parti tal-baġit. Ir-Regolament (KE) Nru 2424/2001 u d-Deċiżjoni 2001/886/JHA it-tnejn jiskadu fil-31 ta’ Diċembru 2006.(2) L-iżvilupp tas-SIS II ser jieħu aktar fit-tul milli maħsub inizjalment u dan jirrikjedi d-disponibbiltà ta’ approprjazzjonijiet finanzjarji wara l-31 ta’ Diċembru 2006.(3) Għaldaqstant huwa neċessarju li jiġi estiż il-perjodu ta’ validità tar-Regolament (KE) Nru 2424/2001 sabiex il-Kummissjoni tkun tista’ timplimenta l-baġit 2007 u tlesti l-proġett ta’ żvilupp tas-SIS II inkluż it-twaqqif ta’ l-istruttura tal-komunikazzjoni.(4) Il-Konklużjonijiet tal-Kunsill tad-29 ta’ April 2004 jiddikjaraw li għall-fażi ta’ żvilupp tas-SIS II il-parti ċentrali tas-SIS II għandha tkun fi Strasbourg u s-Sit ta’ kontinwità għan-Negozju għandu jkun f’Salzburg sakemm isiru ċertu arranġamenti li jkunu meħtieġa qabel ma s-sit isir operattiv. Il-ġestjoni operattiva u r-responsabbiltà għall-kooperazzjoni mal-Kummissjoni fuq dan is-sit għandhom ikun f’idejn Franza u l-Awstrija rispettivament.(5) Dan ir-Regolament huwa mingħajr preġudizzju għall-adozzjoni fil-ġejjieni ta’ l-istrumenti leġiżlattivi għat-twaqqif, it-tħaddim u l-użu tas-SIS II.(6) Skond l-Artikoli 1 u 2 tal-Protokoll dwar il-pożizzjoni tad-Danimarka, mehmuż mat-Trattat dwar l-Unjoni Ewropea u t-Trattat li jistabbilixxi l-Komunità Ewropea, id-Danimarka mhux ser tieħu sehem fl-adozzjoni ta' dan ir-Regolament u għalhekk mhijiex marbuta bih jew soġġetta għall-applikazzjoni tiegħu. Peress illi dan ir-Regolament jibni fuq l- acquis ta’ Schengen skond id-dispożizzjonijiet tat-Titolu IV tat-Tielet Parti tat-Trattat li jistabbilixxi l-Komunità Ewropea, id-Danimarka għandha, skond l-Artikolu 5 ta' l-imsemmi Protokoll, tiddeċiedi f'perjodu ta' sitt xhur wara l-adozzjoni ta' dan ir-Regolament, jekk hux ser timplimentah fil-liġi nazzjonali tagħha.(7) Dan ir-Regolament u s-sehem tar-Renju Unit u ta' l-Irlanda fl-adozzjoni u l-applikazzjoni tiegħu huma mingħajr preġudizzju għall-arranġamenti dwar is-sehem parzjali tar-Renju Unit u ta' l-Irlanda fl- acquis ta’ Schengen kif definit rispettivament fid-Deċiżjoni tal-Kunsill 2000/365/KE tad-29 ta’ Mejju 2000[3] u fid-Deċiżjoni tal-Kunsill 2002/192/KE tat-28 ta’ Frar 2002[4].(8) Fir-rigward ta’ l-Iżlanda u n-Norveġja, dan ir-Regolament jikkostitwixxi żvilupp fuq id-dispożizzjonijiet ta' l- acquis ta' Schengen fit-tifsira tal-Ftehim konkluż mill-Kunsill ta' l-Unjoni Ewropea mar-Repubblika ta' l-Iżlanda u mar-Renju tan-Norveġja dwar l-assoċjazzjoni ta' dawn iż-żewġ Stati fl-implimentazzjoni, l-applikazzjoni u l-iżvilupp ta' l- acquis ta' Schengen[5], li jaqgħu taħt il-qasam li għalih hemm referenza fl-Artikolu 1, il-punt G tad-Deċiżjoni tal-Kunsill 1999/437/KE tas-17 ta' Mejju 1999 dwar ċerti arranġamenti għall-applikazzjoni ta' dak il-Ftehim.(9) Fir-rigward ta' l-Iżvizzera, dan ir-Regolament jikkostitwixxi żvilupp fuq id-dispożizzjonijiet ta' l- acquis ta' Schengen fi ħdan it-tifsira tal-Ftehim iffirmat bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera fl-implimentazzjoni, l-applikazzjoni u l-iżvilupp ta' l- acquis ta' Schengen, li jaqa' taħt il-qasam imsemmi fl-Artikolu 1, il-punt G tad-Deċiżjoni tal-Kunsill 1999/437/KE moqri flimkien ma’ l-Artikolu 4 (1) tad-Deċiżjoni tal-Kunsill 2004/860/KE dwar l-iffirmar, f'isem il-Komunità Ewropea, u dwar l-applikazzjoni proviżorja ta' ċertu dispożizzjonijiet ta' dan il-Ftehim[6].(10) Dan ir-Regolament jikkostitwixxi att li jibni fuq l- acquis ta’ Schengen jew li hu relatat miegħu b’xi mod ieħor skond it-tifisra ta' l-Artikolu 3(1) ta' l-Att ta' Adeżjoni ta’ l-2003.(11) Ir-Regolament (KE) Nru 2424/2001 għandu, għalhekk, jiġi emendat kif xieraq.ADOTTA DAN IR-REGOLAMENT:Artikolu 1Ir-Regolament (KE) Nru 2424/2001 huwa emendat kif ġej:(1) jiddaħħal l-Artikolu li ġej:“Artikolu 4a1. Mingħajr preġudizzju għar-responsabblità tal-Kummissjoni fl-iżvilupp tas-SIS II, waqt l-iżilupp tas-sistema, l-unità ċentrali tas-SIS II għandha tkun fi Strasbourg (Franza) u l-unità ċentrali ta’ appoġġ f’Sankt Johann f’Pongau (l-Awstrija).2. Franza u l-Awstrija għandhom jipprovdu l-infrastruttura u l-mezzi xierqa biex waqt l-iżvilupp tas-sistema jospitaw l-unità ċentrali u l-unità ċentrali ta’ appoġġ tas-SIS II rispettivament.3. L-awtorità nazzjonali li tkun responsabbli mill-infrastruttura u l-mezzi msemmija fil-paragrafu 2 tista’ tirċievi għotja mill-Komunità għat-tħejjija u l-manutenzjoni tas-sit jew għal servizzi oħra neċessarji biex tkun ospitata s-SIS II waqt l-iżvilupp tagħha.”(2) Fl-Artikolu 7, it-tieni paragrafu jinbidel b'dan li ġej:“Jiskadi fil-31 ta' Diċembru 2007.”Artikolu 2Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil- Ġurnal Uffiċjali ta’ l-Unjoni Ewropea .Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha skond it-Trattat li jistabbilixxi l-Komunità Ewropea.Magħmul fi Brussell, [...]Għall-KunsillIl-President[…]2006/0126 (CNS)Proposta għalDEĊIŻJONI TAL-KUNSILLli temenda d-Deċiżjoni Nru 2001/886/JHA dwar l-iżvilupp tat-tieni ġenerazzjoni tas-Sistema ta' Informazzjoni ta' Schengen (SIS II)IL-KUNSILL TA' L-UNJONI EWROPEA,Wara li kkunsidra t-Trattat dwar l-Unjoni Ewropea, u partikolarment l-Artikolu 30 (1)(a) u (b), l-Artikolu 31 (1) (a) u (b) u l-Artikolu 34(2)(c) tiegħu,Wara li kkunsidra l-proposta mill-Kummissjoni[7],Wara li kkunsidra l-opinjoni tal-Parlament Ewropew[8],Billi:(1) Flimkien mar-Regolament (KE) Nru 2424/2001 tas-6 ta’ Diċembru 2001 dwar l-iżvilupp tat-tieni ġenerazzjoni tas-sistema ta' informazzjoni ta' Schengen (SIS II), id-Deċiżjoni Nru 2001/886/JHA tikkostitwixxi l-bażi leġiżlattiva meħtieġa li tippermetti li jiddaħħlu fil-baġit ta’ l-Unjoni l-approprjazzjonijiet finanzjarji neċessarji għall-iżvilupp tas-SIS II u għall-eżekuzzjoni ta’ dik il-parti tal-baġit. Id-Deċiżjoni Nru Nru 2001/886/JHA u r-Regolament (KE) Nru 2424/2001 it-tnejn jiskadu fil-31 ta’ Diċembru 2006.(2) L-iżvilupp tas-SIS II ser jieħu aktar fit-tul milli maħsub inizjalment u dan jirrikjedi d-disponibbiltà ta’ approprjazzjonijiet finanzjarji wara l-31 ta’ Diċembru 2006.(3) Għaldaqstant huwa neċessarju li jiġi estiż il-perjodu ta’ validità tad-Deċiżjoni Nru 2001/886/JHA sabiex il-Kummissjoni tkun tista’ timplimenta l-baġit 2007 u tlesti l-proġett ta’ żvilupp tas-SIS II inkluż it-twaqqif ta’ l-istruttura tal-komunikazzjoni.(4) Il-Konklużjonijiet tal-Kunsill tad-29 ta’ April 2004 jiddikjaraw li għall-fażi ta’ żvilupp tas-SIS II il-parti ċentrali tas-SIS II għandha tkun fi Strasbourg u s-Sit ta’ kontinwità għan-Negozju għandu jkun f’Salzburg suġġett għal ċertu arranġamenti li jkunu meħtieġa qabel ma s-sit isir operattiv. Il-ġestjoni operattiva u r-responsabbiltà għall-kooperazzjoni mal-Kummissjoni fuq dan is-sit għandhom ikun f’idejn Franza u l-Awstrija rispettivament.(5) Din id-Deċiżjoni hija mingħajr preġudizzju għall-adozzjoni fil-ġejjieni ta’ l-istrumenti leġiżlattivi għat-twaqqif, it-tħaddim u l-użu tas-SIS II.(6) Ir-Renju Unit qiegħed jieħu sehem f'din id-deċiżjoni, bi qbil ma' l-Artikolu 5 tal-protokoll li jintegra l- acquis ta' Schengen fil-qafas ta' l-Unjoni Ewropea anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea u l-Artikolu 8 (2) tad-Deċiżjoni tal-Kunsill Nru 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq sabiex jieħdu sehem f'xi dispożizzjonijiet ta' l- acquis ta' Schengen[9].(7) L-Irlanda qiegħda tieħu sehem f'din id-Deċiżjoni, bi qbil ma' l-Artikolu 5 tal-Protokoll li jintegra l- acquis ta' Schengen fil-qafas ta' l-Unjoni Ewropea anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, u l-Artikolu 5 (1) u 6 (2) tad-Deċiżjoni tal-Kunsill Nru 2002/192/KE tat-28 ta' Frar 2002 dwar it-talba ta' l-Irlanda sabiex tieħu sehem f'xi dispożizzjonijiet ta' l- acquis ta' Schengen[10].(8) Fir-rigward ta’ l-Iżlanda u n-Norveġja, din id-Deċiżjoni tikkostitwixxi żvilupp fuq id-dispożizzjonijiet ta' l- acquis ta' Schengen fit-tifsira tal-Ftehim konkluż mill-Kunsill ta' l-Unjoni Ewropea mar-Repubblika ta' l-Iżlanda u mar-Renju tan-Norveġja dwar l-assoċjazzjoni ta' dawn iż-żewġ Stati fl-implimentazzjoni, l-applikazzjoni u l-iżvilupp ta' l- acquis ta' Schengen, li jaqgħu taħt il-qasam li għalih hemm referenza fl-Artikolu 1, il-punt G tad-Deċiżjoni tal-Kunsill Nru 1999/437/KE tas-17 ta' Mejju 1999[11] dwar ċerti arranġamenti għall-applikazzjoni ta' dak il-Ftehim.(9) Fir-rigward ta' l-Iżvizzera, din id-Deċiżjoni tikkostitwixxi żvilupp fuq id-dispożizzjonijiet ta' l- acquis ta' Schengen fi ħdan it-tifsira tal-Ftehim iffirmat bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera fl-implimentazzjoni, l-applikazzjoni u l-iżvilupp ta' l- acquis ta' Schengen, li jaqa' taħt il-qasam imsemmi fl-Artikolu 1, il-punt G tad-Deċiżjoni tal-Kunsill Nru 1999/437/KE moqri flimkien ma’ l-Artikolu 4 (1) tad-Deċiżjoni tal-Kunsill 2004/849/KE dwar l-iffirmar, f'isem il-Komunità Ewropea, u dwar l-applikazzjoni proviżorja ta' ċertu dispożizzjonijiet ta' dan il-Ftehim[12].(10) Din id-Deċiżjoni tikkostitwixxi att li jibni fuq l- acquis ta’ Schengen jew li hu relatat miegħu b’xi mod ieħor fit-tifsira ta’ l-Artikolu 3(1) ta’ l-Att ta’ l-Adeżjoni ta’ l-2003.(11) Id-Deċiżjoni 2001/886/JHA għandha għalhekk tiġi emendata kif xieraq.IDDEĊIEDA KIF ĠEJ:Artikolu 1Id-Deċiżjoni 2001/886/JHA hija emendata skond kif ġej:(1) Jiddaħħal l-Artikolu 4a li ġej:“Artikolu 4a1. Mingħajr preġudizzju għar-responsabblità tal-Kummissjoni fl-iżvilupp tas-SIS II, waqt l-iżilupp tas-sistema, l-unità ċentrali tas-SIS II għandha tkun fi Strasbourg (Franza) u l-unità ċentrali ta’ appoġġ f’Sankt Johann f’Pongau (l-Awstrija).2. Franza u l-Awstrija għandhom jipprovdu l-infrastruttura u l-mezzi xierqa biex waqt l-iżvilupp tas-sistema jospitaw l-unità ċentrali u l-unità ċentrali ta’ appoġġ tas-SIS II rispettivament.3. L-awtorità nazzjonali li tkun responsabbli mill-infrastruttura u l-mezzi msemmija fil-paragrafu 2 tista’ tirċievi għotja mill-Komunità għat-tħejjija u l-manutenzjoni tas-sit jew għal servizzi oħra neċessarji biex tkun ospitata s-SIS II waqt l-iżvilupp tagħha.”(2) Fl-Artikolu 7, it-tieni paragrafu jinbidel b'dan li ġej:“Għandha tiskadi fil-31 ta' Diċembru 2007.”Artikol u 2Din id-Deċiżjoni għandha ssir effettiva mill-għoxrin jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea .Magħmula fi Brussell, [...]Għall-KunsillIl-President[…ANNESSDIKJARAZZJONI FINANZJARJA LEĠIŻLATTIVA1. ISEM IL-PROPOSTA:Proposta għal Regolament tal-Kunsill li jemenda r-Regolament (KE) Nru 2424/2001 u għal Deċiżjoni tal-Kunsill li temenda d-Deċiżjoni (JHA) Nru 886/2001 dwar l-iżvilupp tat-tieni ġenerazzjoni tas-Sistema ta' Informazzjoni ta' Schengen (SIS II).2. IL-QAFAS ABM / ABBQasam (Oqsma) tal-Politika kkonċernata(i) u Attività/Attivitajiet assoċjati: JLS – Solidarjetà – Fruntieri esterni – Politika dwar il-viża – Moviment liberu tal-persuni3. IL-LINJI BAĠITARJI3.1. Linji tal-Baġit (linji operattivi u linji ta’ assistenza teknika u amministrattiva relatati (ex- linji B..A)) li jinkludu l-intestaturi:PDB 18 02 04 (Preċedentement 18 08 02)3.2. Tul ta’ żmien ta’ l-azzjoni u l-impatt finanzjarju:20073.3. Il-karatteristiċi baġitarji (żid ir-ringieli jekk ikun meħtieġ):Il-linja baġitarja | It-Tip ta' nefqa | Ġdid | Kontribuzzjoni ta’ l-EFTA | Kontribuzzjonijiet mill-pajjiżi applikanti | Intestatura fil-perspettiva finanzjarja |18 02 04 | Mhux obblig. | Diff[13]/ | LE | LE | LE | Nru 3(a) |4. SOMMARJU TAR-RIŻORSI4.1. Riżorsi Finanzjarji4.1.1. Sommarju ta’ l-approprjazzjonijiet għall-impenji (AI) u ta’ l-approprjazzjonijiet għall-ħlasijiet (AĦ)Miljuni EUR (sat-tielet punt deċimali)It-tip ta’ nefqa | Numru tas-Sezzjoni | Sena 2007 | 2008 | Total |Nefqa operattiva[14] |Approprjazzjonijiet għall-impenji (AI) | 8.1. | a | 9,000 |Approprjazzjonijiet għall-ħlasijiet (AĦ) | b | 7,000 | 2,000 | 9,000 |In-nefqa amministrattiva fi ħdan l-ammont ta’ referenza[15] |Għajnuna teknika u amministrattiva (NDA) | 8.2.4. | c |AMMONT TA’ REFERENZA TOTALI |Approprjazzjonijiet għall-impenji | a+c | 9,000 | 9,000 |Approprjazzjonijiet għall-ħlasijiet | b+c | 7,000 | 2,000 | 9,000 |In-nefqa amministrattiva mhix inkluża fl-ammont ta’ referenza[16] |Riżorsi umani u n-nefqa assoċjata (NDA) | 8.2.5. | d | 1,404 | 1,404 |Spejjeż amministrattivi, barra l-ispejjeż tar-riżorsi umani u l-ispejjeż assoċjati, li mhumiex inklużi fl-ammont ta’ referenza (NDA) | 8.2.6. | e | 0,186 | 0,186 |In-nefqa finanzjarja indikattiva totali ta’ l-intervent |TOTAL ta’ l-AI li jinkludi l-ispejjeż fuq ir-Riżorsi Umani | a+c+d+e | 10,590 | 10,590 |TOTALI ta’ l-AĦ li jinkludi l-ispejjeż tar-Riżorsi Umani | b+c+d+e | 8,590 | 2,000 | 10,590 |4.1.2. Il-kompatibilità mal-Programmazzjoni FinanzjarjaX Il-proposta hija kompatibbli ma’ l-ipprogrammar finanzjarju eżistenti.( Il-proposta sejra tinvolvi l-ipprogrammar mill-ġdid ta’ l-intestatura rilevanti fil-perspettiva finanzjarja.( Il-proposta tista’ teħtieġ l-applikazzjoni tad-dispożizzjonijiet tal-Ftehim Interistituzzjonali[17] (i.e. strument ta’ flessibilità jew reviżjoni tal-perspettiva finanzjarja).4.1.3. Impatt finanzjarju fuq id-Dħul( Il-proposta ma għandhiex implikazzjonijiet finanzjarji fuq id-dħulX Il-proposta għandha impatt finanzjarju – l-effett fuq id-dħul huwa kif ġej:Miljuni ta’ EUR (sa l-ewwel punt deċimali)Qabell-azzjoni [Sena n-1] | Is-sitwazzjoni wara l-azzjoni |Numru totali ta’ riżorsi umani | 13 |5. IL-KARATTERISTIĊI U L-GĦANIJIET5.1. Il-ħtieġa li għandha tintlaħaq f'qasir żmien jew fit-tulL-għan tal-proposta huwa l-emenda tar-regolament u tad-deċiżjoni msemmija hawn fuq sabiex:2.  Tiġi estiża l-iskadenza għall-iżvilupp tas-SIS II sal-31 ta’ Diċembru 2007 u sabiex tkun tista' ssir l-allokazzjoni tal-baġit meħtieġ għat-tlestija ta' l-iżvilupp tas-SIS II inkluża l-infrastruttura tal-komunikazzjoni.3.  Jagħżlu żewġ siti għall-unità ċentrali (Strasbourg, Franza) u għall-unità ċentrali ta’ appoġġ (Sankt Johann f’Pongau, l-Awstrija) inkluż l-obbligu fuq iż-żewġ Stati Membri kompetenti li jipprovdu l-infrastruttura u l-mezzi u li għalihom jistgħu jirċievu għotja mill-Komunità.5.2. Il-valur miżjud ta’ l-involviment tal-Komunità u l-koerenza tal-proposta ma’ strumenti finanzjarji oħra u s-sinerġija possibbliIl-proposta tikkonċerna kontinwazzjoni ta’ l-iżvilupp tas-SIS II mill-Kummissjoni, li ilu għaddej mill-2002.5.3. L-għanijiet, ir-riżultati mistennija u l-indikaturi relatati tal-proposta fil-kuntest tal-qafas ABML-għan ġenerali huwa li fl-2007 jitlesta l-proġett ta’ l-iżvilupp tas-SIS II fis-siti magħżula, u għalhekk uħud mill-azzjonijiet maħsuba għall-2006 ser ikomplu fl-2007. Barra dan, huma maħsuba diversi azzjonijiet ġodda sabiex jiġi mminimizzat l-impatt tad-dewmien minħabba fatturi differenti bħalma kienu l-każijiet tal-Qorti jew il-kumplessità tal-proġett. Dan jikkonċerna b’mod partikolari spejjeż akbar fuq in-netwerk, riżorsi addizzjonali u d-delega ta’ xogħol ta’ tħejjija lill-Istati Membri. Fl-aħħarnett, il-kapaċità tal- hardware tal-kompjuter tista’ tiżdied, sabiex tkun tieħu qies ta' l-istudji li saru fil-bidu ta' l-iżvilupp. Għall-2007 huma maħsuba l-azzjonijiet li ġejjin:Azzjoni 1: NetwerkSkond ir-riżultati ta’ l-analiżi tar-rekwiżiti waqt il-fażi tad-disinn, il-kapaċità tan-netwerk għandha tiżdied sabiex tkun tlaħħaq mal-ħinijiet ta’ rispons għat-talbiet tas-SIS II. Netwerk b’ bandwith ogħla timplika riżorsi finanzjarji addizzjonali.Minħabba li n-netwerk s-Testa ma kinitx disponibbli fil-ħin, għall-ittestjar tas-SIS II kellhom jinstabu soluzzjonijiet temporanji alternattivi. Dan jinvolvi aktar spejjeż biex issir il-migrazzjoni min-netwerk proviżorja għal dik finali.Azzjoni 2: Għarfien espert tekniku u studji addizzjonaliBiex jintlaħaq il-livell meħtieġ ta’ għarfien espert fuq l-IT jinħtieġu aktar riżorsi. Minħabba r-riżorsi interni limitati, għas-segwitu, il-verifika u l-evalwazzjoni ser isir użu minn għajnuna esterna ta’ kwalità għolja Barra minn hekk, huma meħtieġa aktar studji u għarfien espert estern, b’mod partikolari fuq kwistjonijiet ta’ sigurtà u ta’ netwerk.Azzjoni 3: Appoġġ u tħejjija kontinwa tas-sit waqt il-fażi ta’ żviluppIt-tħejjijiet fuq is-sit Franċiż u dak Awstrijak bdew matul il-fażi ta' żvilupp u jirrikjedu riżorsi sinifikanti. Ċertu xogħol rigward il-preparazzjoni mhux ser isir direttament mill-istaff tal-Kummissjoni, iżda ser jiġi fdat lill-Istati Membri fejn huma ospitati s-sistemi waqt il-fażi ta’ żvilupp. Jinħtieġ baġit akbar biex ikopri l-ħtiġijiet stmati f’dawn l-oqsma.5.4. Metodu ta’ l-implimentazzjoni (indikattiv)X Ġestjoni ĊentralizzataX direttament mill-Kummissjoni( indirettament b’delega lil:( Aġenziji eżekuttivi( korpi mwaqqfa mill-Komunitajiet kif imsemmi fl-Artikolu 185 tar-Regolament Finanzjarju( korpi nazzjonali tas-settur pubbliku/korpi b’missjoni ta’ servizz pubbliku( Ġestjoni konġunta jew deċentralizzata( ma’ l-Istati Membri( ma’ Pajjiżi Terzi( Ġestjoni konġunta ma’ organizzazzjonijiet internazzjonali (jekk jogħġbok speċifika liema)Kummenti rilevanti:Parti mill-baġit għall-2007 jista’ jiġi attribwit lil Stati Membri jew lil korpi tas-settur pubbliku, jew b’sub-delega jew bħala sussidju, sabiex tiġi ffinanzjata t-tħejjija tas-siti li jospitaw is-sistemi jew l-infrastruttura tal-komunikazzjoni.6. MONITORAĠĠ U EVALWAZZJONI6.1. Sistema ta' sorveljanzaIl-progress ser ikun evalwat regolarment u l-prestazzjoni ser titkejjel meta mqabbla ma' l-istandards rikjesti u kriterji stabbiliti minn qabel. Dan għandu juri li l-investiment irodd lura r-riżultat meħtieġ.6.2. Evalwazzjoni6.2.1. Evalwazzjoni ex-anteMhux applikabbli6.2.2. Miżuri meħuda wara evalwazzjoni intermedjarja/ex-post (tagħlimiet miksuba permezz ta’ esperjenzi simili fl-imgħoddi)Mhux applikabbli6.2.3. It-termini u l-frekwenza ta’ l-evalwazzjoni fil-ġejjieniMhux applikabbli7. MIŻURI KONTRA L-FRODISer ikunu applikati l-proċeduri tal-Kummissjoni għall-għoti ta’ kuntratti, billi tiġi żgurata l-konformità mal-liġi Komunitarja dwar il-kuntratti pubbliċi.8. DETTALJI TAR-RIŻORSI8.1. L-għanijiet tal-proposta f’termini ta’ l-ispiża finanzjarja tagħhomApproprjazzjonijiet għall-impenji f’miljuni ta’ EUR (sat-tielet punt deċimali)(Għandhom jingħataw l-intestaturi ta’ l-Għanijiet, l-azzjonijiet u r-riżultati) | Tip ta’ riżultat | Spiża. medja | Sena 2007 | TOTAL |Nru ta’ riżultati | Spiża totali | Nru ta’ riżultati | Spiża totali |Azzjoni 1 Netwerk | migrazzjoni mit-test għan-netwerk finali netwerk b’kapaċità aħjar | 5,000 | 5,000 |Azzjoni 2 Għarfien espert speċjalizzat u studji addizzjonali | għarfien espert, studji u analiżi | 1,000 | 1,000 |Azzjoni 3 Appoġġ u tħejjija tas-siti waqt il-fażi ta’ żvilupp | riżorsi umani esterni tħejjija tas-siti | 3,000 | 3,000 |SPIŻA TOTALI | 9,000 | 9,000 |8.2. L-Ispiża Amministrattiva8.2.1. In-numru u t-tip ta’ riżorsi umaniTipi ta’ xogħol | Staff li għandu jkun assenjat għall-ġestjoni ta’ l-azzjoni billi jintużaw riżorsi eżistenti u/jew addizzjonali (numru ta’ postijiet/FTEs) |Sena 2007 | Sena n+1 | Sena n+2 | Sena n+3 | Sena n+4 | Sena n+5 |L-uffiċjali jew l-istaff temporanju[20] (XX 01 01) | A*/AD | 4,5 |B*, C*/AST | 2,5 |Staff iffinanzjat[21] taħt l-Artikolu XX 01 02 | 6 |Staff ieħor[22] iffinanzjat skond l-Artikolu XX 01 04/05 |TOTAL | 13 |8.2.2. Deskrizzjoni tax-xogħolijiet li jirriżultaw mill-azzjoniAmministrazzjoni u koordinazzjoni tal-proġett ta' żvilupp tas-SIS II.8.2.3. Is-sorsi tar-riżorsi umani (statutorji)X Karigi attwalment allokati lill-ġestjoni tal-programm li għandhom jinbidlu jew jiġu estiżi( Karigi allokati minn qabel fi ħdan l-eżerċizzju APS/PDB għas-sena n( Karigi li għandhom jintalbu fil-proċedura APS/PDB li jmiss( Karigi li għandhom jiġu organizzati mill-ġdid permezz tar-riżorsi eżistenti fi ħdan is-servizz ta’ tmexxija (rijallokazzjoni interna)( Karigi meħtieġa għas-sena n għalkemm mhumiex previsti fl-eżerċizzju APS/PDB għas-sena kkonċernata8.2.4. Spiża amministrattiva oħra inkluża fl-ammont ta’ referenza (XX 01 04/05 – L-ispiża għall-ġestjoni amministrattiva)Miljuni EUR (sat-tielet punt deċimali)Linja baġitarja (numru u intestatura) | Sena 2007 | Sena n+1 | Sena n+2 | Sena n+3 | Sena n+4 | Sena n+5 u wara | TOTAL |Assistenza teknika u amministrattiva oħra |- intra muros |- extra muros |Total ta’ l-għajnuna teknika u amministrattiva |8.2.5. L-ispiża finanzjarja tar-riżorsi umani u l-ispejjeż assoċjati li mhumiex inklużi fl-ammont ta’ referenzaMiljuni EUR (sat-tielet punt deċimali)Tip ta’ riżorsi umani | Sena 2007 | Sena n+1 | Sena n+2 | Sena n+3 | Sena n+4 | Sena n+5 u wara |Uffiċjali u staff temporanju (XX 01 01) | 0,756 |Staff iffinanzjat skond l-Artikolu XX 01 02 (awżiljaru, END, staff bil-kuntratt, eċċ.) (speċifika l-linja tal-baġit) | 0,648 |Spiża totali tar-Riżorsi Umani u l-ispejjeż assoċjati (li MHUMIEX fl-ammont ta’ referenza) | 1,404 |Kalkolu– Uffiċjali u l-aġenti Temporanji7*108.000 (persuna/sena) = 756.000 EURKalkolu – Staff iffinanzjat taħt l-Artikolu XX 01 026*108.000 (persuna/sena) = 648.000 EUR8.2.6. Spejjeż amministrattivi oħra mhux inklużi fl-ammont ta' referenza Miljuni EUR (sat-tielet punt deċimali) |Sena 2007 | Sena n+1 | Sena n+2 | Sena n+3 | Sena n+4 | Sena n+5 u wara | TOTAL |XX 01 02 11 01 – Missjonijiet | 0,022 |XX 01 02 11 02 – Laqgħat u Konferenzi | 0,014 |12 01 02 11 03 – Kumitati[24] (Kumitat SIS II /VIS) | 0,150 |XX 01 02 11 04 – Studji u konsultazzjonijiet |XX 01 02 11 05 – Sistemi ta’ l-Informatika |2 Total ta’ Nfiq ieħor fuq il-ġestjoni (XX 01 02 11) |3 Infiq ieħor ta’ natura amministrattiva (speċifika u inkludi referenza għal-linja baġitarja) |Nefqa Amministrattiva totali, għajr tar-riżorsi umani u l-ispejjeż assoċjati (li MHUMIEX inklużi fl-ammont ta’ referenza) | 0,186 |Kalkolu – Nefqa amministrattiva oħra li mhix inkluża fl-ammont ta referenza10 (nru ta’ laqgħat) * 15.000 (laqgħat tal-25 membru tal-Kumitat) = 150.000 EUR[1] ĠU C [...], [...], p. [...].[2] ĠU C [...], [...], p. [...].[3] ĠU L 131, 1.6.2000, p.43.[4] ĠU L 64, 7.3.2002, p.20.[5] ĠU L 176, 10.7.1999, p.31.[6] ĠU L 370, 17.12.2004, p.78.[7] ĠU C [...], [...], p. [...].[8] ĠU C [...], [...], p. [...].[9] ĠU L 131, 1.6.2000, p.43.[10] ĠU L 64, 7.3.2002, p.20.[11] ĠU L 176, 10.7.1999, p.31.[12] ĠU L 368, 15.12.2004, p.26.[13] Approprjazzjonijiet differenzjati.[14] In-nefqa ma taqax taħt il-Kapitolu xx 01 tat-Titolu xx ikkonċernat.[15] In-nefqa fi ħdan l-Artikolu xx 01 04 tat-Titolu xx.[16] In-nefqa skond il-Kapitolu xx 01 minbarra l-Artikoli xx 01 04 jew xx 01 05.[17] Ara l-punti 19 u 24 tal-Ftehim Interistituzzjonali.[18] Additional columns should be added if necessary i.e. if the duration of the action exceeds 6 years[19] ĠU L 176, 10. 7.1999, p. 36.[20] L-ispiża tiegħu MHIX koperta mill-ammont ta’ referenza.[21] L-ispiża tiegħu MHIX koperta mill-ammont ta’ referenza.[22] L-ispiża tiegħu hija inkluża fi ħdan l-ammont ta’ referenza.[23] Għandha ssir riferenza għad-dikjarazzjoni finanzjarja leġiżlattiva speċifika għall-Aġenzija(i) Eżekuttiva(i) kkonċernata(i).[24] Speċifika t-tip ta' kumitat u l-grupp li għalih jappartjeni.


				|

		52013PC0769

			Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (UE) Nru 525/2013 rigward l-implimentazzjoni teknika tal-Protokoll ta’ Kjoto tal-Konvenzjoni Qafas tan-Nazzjonijiet Uniti dwar it-Tibdil fil-Klima /* COM/2013/0769 final - 2013/0377 (COD) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
L-Emenda ta' Doha
Fil-Konferenza f'Doha dwar it-Tibdil
fil-Klima, li saret f’Diċembru 2012, il-192 Parti
għall-Protokoll ta’ Kjoto tal-Konvenzjoni Qafas tan-Nazzjonijiet Uniti
dwar it-Tibdil fil-Klima (“il-Konvenzjoni”) adottaw emenda għall-Protokoll[1]. Din l-"Emenda ta’
Doha" tistabbilixxi t-tieni perjodu ta’ impenn tal-Protokoll ta’ Kjoto, li
jibda mill-1 ta’ Jannar 2013 u jintemm
fil-31 ta’ Diċembru 2020.
Skont l-Emenda ta' Doha, l-Unjoni Ewropea, l-Istati
Membri tagħha u l-Islanda jimpenjaw ruħhom biex jillimitaw
l-emissjonijiet medji annwali tagħhom tal-gassijiet serra (GHG) fis-snin
mill-2013 sal-2020 għal 80 % tal-emissjonijiet tas-sena bażi
tagħhom (l-aktar is-sena 1990).[2]
Dan l-impenn huwa bbażat fuq il-miri ta' tnaqqis tal-emissjonijiet
stabbiliti fil-pakkett dwar il-klima u l-enerġija adottat fl-2009, b'mod
partikolari l-Iskema tal-UE għan-Negozjar ta’ Emissjonijiet (EU ETS) u
d-Deċiżjoni dwar il-Kondiviżjoni tal-Impenn[3]. Il-kalkolu tal-impenn iqis
id-differenzi fil-kamp ta' applikazzjoni bejn il-leġiżlazzjoni
tal-Unjoni Ewropea u t-tieni perjodu ta’ impenn tal-Protokoll ta’ Kjoto[4]. Dan l-approċċ
jikkonforma mal-konklużjonijiet tal-Kunsill f’Marzu 2012, li stqarr li
l-impenn komuni tal-Unjoni Ewropea, l-Istati Membri tagħha u l-Islanda
għandhom ikunu bbażati fuq il-pakkett tal-klima u l-enerġija,
iżda wkoll li l-obbligi tat-tnaqqis tal-emissjonijiet tal-Istati Membri
individwali fit-tieni perjodu ta’ impenn tal-Protokoll ta’ Kjoto "ma
għandux jeċċedi l-obbligi tagħhom miftiehem
fil-leġiżlazzjoni tal-UE”. Dan l-approċċ ġie segwit
meta l-Unjoni Ewropea u l-Istati Membri tagħha ressqu l-impenn
tagħhom għat-tieni perjodu ta’ impenn f’April 2012[5].
Apparti mill-adozzjoni tal-Emenda ta' Doha,
waqt il-Konferenza ta' Doha dwar it-Tibdil fil-Klima ġew adottati
għadd ta' deċiżjonijiet dwar kwistjonijiet tekniċi marbutin
mal-implimentazzjoni tal-impenji ta' mitigazzjoni sostantivi elenkati fl-Emenda
ta' Doha: dawn jinkludu d-deċiżjonijiet dwar il-kontabilità u
l-immaniġġar tal-unitajiet ta' Kjoto waqt it-tranżizzjoni bejn
l-ewwel u t-tieni perjodi ta' impenn (id-Deċiżjonijiet 1/CMP.8 u
2/CMP.8).[6].
Qegħdin jitħejjew għadd ta' deċiżjonijiet oħra,
li jikkompletaw il-pakkett ta' implimentazzjoni, u l-Unjoni Ewropea qed
tikkontribwixxi l-ħidma tagħha biex tiżgura l-adozzjoni
tagħhom waqt il-Konferenza ta' Varsavja dwar it-Tibdil fil-Klima
f'Novembru tal-2013.
Twettiq konġunt tal-impenji
tal-Unjoni Ewropea, l-Istati Membri tagħha u l-Islanda
L-Artikolu 4 tal-Protokoll ta’ Kjoto
jippermetti li l-Partijiet jissodisfaw b'mod konġunt l-impenji rispettivi
tagħhom. L-Unjoni Ewropea u l-Istati Membri tagħha użaw din
l-għażla meta rratifikaw il-Protokoll ta’ Kjoto fl-2002 u implimentaw
l-ewwel perjodu ta’ impenn tiegħu[7].
Waqt in-negozjati dwar l-Emenda ta’ Doha, l-Unjoni Ewropea u l-Istati Membri
tagħha għamluha ċara li għal darb’ oħra kienu
bil-ħsieb li jissodisfaw l-impenji tagħhom b’mod konġunt
għat-tieni perjodu ta’ impenn, din id-darba mal-Islanda wkoll.
Kull waħda mill-Partijiet li qablu li
jissodisfaw l-impenji tagħhom b’mod konġunt huma meqjusa li ssodisfaw
dawk l-impenji jekk jinkiseb impenn konġunt tagħhom (ibbażat fuq
l-emissjonijiet tal-gassijiet serra aggregati tagħhom tul il-perjodu tal-impenn).
Madankollu, f’każ li ma jinkisibx l-impenn konġunt, kull Parti hija
responsabbli mil-livell tal-emissjonijiet tagħha stipulat fil-ftehim ta’
twettiq konġunt tagħhom. Il-Protokoll ta’ Kjoto għalhekk
jesiġi li l-Partijiet jagħmlu ftehim ta’ twettiq konġunt biex
jistabbilixxu, u jinnotifikaw bid-depożitu tal-istrumenti ta’
aċċettazzjoni tagħhom, il-livelli rispettivi ta’ emissjonijiet
allokati lil kull membru tal-ftehim ta’ twettiq konġunt.
It-termini tat-twettiq konġunt tal-impenn
tal-Unjoni Ewropea, tal-Istati Membri tagħha u tal-Islanda huma stipulati
fl-Anness I tal-proposta għal Deċiżjoni tal-Kunsill dwar
il-konklużjoni tal-Emenda ta’ Doha tal-Protokoll ta’ Kjoto
għall-Konvenzjoni Kwadru tan-Nazzjonijiet Uniti dwar it-Tibdil fil-Klima u
t-twettiq konġunt tal-obbligi tiegħu[8].
It-termini li se jkunu inklużi ukoll fil-ftehim bilaterali mal-Islanda, li
għaliha l-Kummissjoni pproponiet lill-Kunsill rakkomandazzjoni għal
mandat ta' negozjat f’Ġunju tal-2013. Ladarba dawn it-termini jkunu
miftehmin, inklużi l-livelli rispettivi tal-emissjonijiet,
jeħtieġ li jiġu nnotifikati lill-UNFCCC meta l-Unjoni Ewropea,
l-Istati Membri tagħha u l-Islanda flimkien jiddepożitaw l-istrumenti
tagħhom ta’ aċċettazzjoni tal-Emenda ta’ Doha.
Kontabilità tal-emissjonijiet wara l-2012
It-tieni perjodu ta’ impenn ta’ Kjoto se
jkompli, u sa ċertu punt se jtejjeb is-sistema ta’ kontabilità komprensiva
tal-emissjonijiet eżistenti, biex jiżgura t-trasparenza
tal-prestazzjoni tal-Partijiet u li dawn iwettqu l-obbligi tagħhom.
Fil-qalba ta’ din is-sistema hemm ir-rekwiżit li kull Parti, b’impenn
tikkalkula ammont assenjat. Dan l-ammont assenjat jirrappreżenta l-ammont
ta' tunnellati ta' emissjonijiet li huma permessi għal kull Parti
f'ekwivalenza ta' diossidu tal-karbonju (CO2-eq). Huwa
jinħareġ fil-forma ta’ unitajiet tal-ammonti assenjati (AAUs)
fir-reġistru nazzjonali ta' kull Parti. Skont il-ftehim ta’ twettiq
konġunt stabbilit fl-Anness II tal-proposta għal
Deċiżjoni tal-Kunsill, dan ifisser li l-Unjoni Ewropea, l-Istati
Membri tagħha u l-Islanda huma lkoll responsabbli individwalment
għall-ħruġ fir-reġistri nazzjonali tagħhom tal-AAUs li
jirrappreżentaw il-kwantitajiet assenjati rispettivi tagħhom.
Minbarra l-AAUs, ir-reġistri nazzjonali
se jżommu u jagħtu kont tat-tranżazzjonijiet tal-unitajiet li
jirriżultaw mill-użu tal-mekkaniżmi flessibbli tal-Protokoll ta’
Kjoto. Dawn jinkludu mhux biss l-AAUs, iżda wkoll it-tnaqqis
iċċertifikat tal-emissjonijiet (CERs), għall-proġetti
tal-mekkaniżmu tal-iżvilupp nadif, għall-unitajiet ta’ tnaqqis
tal-emissjonijiet (ERUs) għall-proġetti ta’ implimentazzjoni
konġunta, kif ukoll għall-unitajiet ta’ tneħħija (RMUs)
tal-assorbiment minn bjar. It-tranżazzjonijiet fuq dawn l-unitajiet se
jkunu soġġetti għal rekwiżiti internazzjonali bħalma
huma l-kriterji ta' eliġibbiltà għall-parteċipazzjoni
f’mekkaniżmi flessibbli u dawk li jirregolaw ir-riserva għall-perjodu
ta’ impenn (RDK). Dawn ir-rekwiżiti jipprovdu s-salvagwardji kontra
l-bejgħ żejjed tal-unitajiet ta' Parti fejn dan ma jkunx
ġustifikat minn tnaqqis reali tal-emissjonijiet minn dik il-Parti. Barra
minn hekk, fil-Konferenza ta’ Doha dwar it-Tibdil fil-Klima ġew miftehma
r-regoli għat-tranżizzjoni bejn l-ewwel u t-tieni perjodi ta’ impenn,
b’mod partikolari fir-rigward tar-riport (l-ibbankjar) ta’ AAUs li ma jkunux
intużaw fl-ewwel perjodu ta’ impenn.
Għalkemm ir-regoli miftehma
riċentement fi Kjoto ma għandhomx, fil-prinċipju, jaffettwaw
it-tħaddim tal-EU ETS u d-Deċiżjoni tal-Kondiviżjoni
tal-Isforz, l-interazzjoni bejn is-sistema ta’ kontabilità tal-Protokoll ta’
Kjoto u r-regoli tal-kontabilità skont il-leġiżlazzjoni tal-Unjoni
Ewropea għandha tiġi ċċarata, u l-implimentazzjoni
tar-regoli ta’ Kjoto trid tiġi allinjata ma’ dawk li hemm
fil-leġiżlazzjoni tal-UE. Barra minn hekk, l-implimentazzjoni
tal-ftehim ta’ twettiq konġunt se tkun teħtieġ aktar regoli
tekniċi li għadhom iridu jinkitbu.
Bażi legali
għall-implimetazzjoni teknika fl-Unjoni Ewropea
Matul l-ewwel perjodu ta’ impenn tal-Protokoll
ta’ Kjoto (mill-2008 sal-2012), ġew implimentati r-rekwiżiti
miftiehma b'mod internazzjonali permezz tad-Deċiżjoni dwar
il-Mekkaniżmu għall-Monitoraġġ[9] u r-Regolamenti
tar-Reġistru applikabbli għat-tieni fażi tal-EU ETS (2008-2012).[10] Dawn ir-rekwiżiti
jinkludu l-kontabilità tal-emissjonijiet u l-unitajiet, it-twettiq konġunt
tal-UE, il-ġestjoni tal-unitajiet meħtieġa rigward l-impenji
skont il-Protokoll ta’ Kjoto u l-interazzjoni tagħhom mal-proċessi
tal-ġestjoni tal-unitajiet skont l-UE ETS. Ir-Regolamenti
tar-Reġistru kien fihom regoli għall-kontabilità u l-ġestjoni
għall-implimentazzjoni tal-EU ETS u għall-implimentazzjoni tal-ewwel
perjodu ta’ impenn tal-Protokoll ta’ Kjoto. Ir-Regolament tar-Reġistru
fis-seħħ bħalissa[11]
fih biss dispożizzjonijiet għall-ġestjoni tal-unitajiet marbutin
mal-implimentazzjoni u t-tħaddim tat-tielet fażi tal-EU ETS u
tad-Deċiżjoni dwar il-Kondiviżjoni tal-Isforz. Huwa ma
jirregolax ir-rekwiżiti ta’ kontabilità għall-implimentazzjoni
teknika tal-Protokoll wara l-2012.
L-implimentazzjoni tal-Protokoll ta’ Kjoto
wara l-2012 titlob sett ta’ regoli ta’ implimentazzjoni teknika li jridu
jitfasslu għall-Unjoni Ewropea, l-Istati Membri tagħha u l-Islanda.
Ir-Regolament li ġie adottat dan l-aħħar dwar Mekkaniżmu
għall-Monitoraġġ[12],
ma fihx bażi legali li tippermetti lill-Kummissjoni biex tagħmel dan
fir-rigward tar-reġistri nazzjonali tal-Istati Membri. Għalhekk
jeħtieġ li din l-emenda tar-Regolament dwar il-Mekkaniżmu
għall-Monitoraġġ jipprovdi l-bażi ġuridika li hemm
bżonn.
2.           l-implimentazzjoni teknika
tal-Protokoll ta' Kjoto wara l-2012
Biex tkun żgurata l-implimentazzjoni
teknika tal-Protokoll ta’ Kjoto fl-Unjoni Ewropea wara l-2012, biex ikun hemm
tħaddim effettiv tat-twettiq konġunt tal-impenji tal-Unjoni Ewropea,
tal-Istati Membri tagħha u tal-Iżlanda, u li dan ikun allinjat
mat-tħaddim tal-EU ETS u d-Deċiżjoni tal-Kondiviżjoni
tal-Isforz, huma meħtieġa r-regoli għall-implimentazzjoni
teknika fl-Unjoni Ewropea. Dawn ir-regoli għandhom jindirizzaw għadd
ta’ kwistjonijiet, fosthom:
–
Il-proċessi ta’ ġestjoni tal-unitajiet,
bħat-tranżazzjonijiet tal-unitajiet ta’ Kjoto (il-ħruġ,
it-trasferiment, l-akkwist, il-kanċellazzjoni, l-irtirar, ir-riport,
is-sostituzzjoni jew bidla tad-data tal-iskadenza) fir-reġistri nazzjonali
tal-Unjoni Ewropea, tal-Istati Membri u tal-Islanda, u bejniethom;
–
Il-proċessi ta’ kontabilità marbutin
mat-tranżizzjoni mill-ewwel għat-tieni perjodu ta’ impenn, fosthom
ir-riport ta' AAUs, CERs u ERUs żejda mill-ewwel għat-tieni perjodu
ta’ impenn;
–
l-istabbiliment u l-manutenzjoni ta’ riżerva
żejda mill-perjodu preċedenti (PPSR) u riserva għall-perjodu ta’
impenn (CPR) għal kull membru tal-ftehim ta’ twettiq konġunt;
–
L-imposta jew “is-sehem tar-rikavati” applikati
għall-ħruġ ta’ ERUs u l-ewwel trasferiment internazzjonali ta’
AAUs fit-tieni perjodu ta’ impenn.
Din il-proposta għal Regolament
tal-Parlament Ewropew u tal-Kunsill tipprovdi bażi
għall-implimentazzjoni ta' dawn il-kwistjonijiet tekniċi fl-Unjoni
Ewropea permezz tal-adozzjoni ta’ atti legali.
Il-proċessi ta' ġestjoni
tal-unitajiet
L-atti delegati previsti f’din il-proposta
jinħtieġu biex jiżguraw li t-tranżazzjonijiet kollha ta’
unitajiet ta’ Kjoto fir-reġistri nazzjonali tal-Unjoni Ewropea, l-Istati
Membri tagħha u l-Iżlanda jkunu konsistenti mat-twettiq konġunt
tal-impenji tagħhom. It-tranżazzjonijiet jinkludu l-ħruġ,
it-trasferiment, l-akkwist, il-kanċellazzjoni, ir-riport,
is-sostituzzjoni, il-bidla tad-data tal-iskadenza u l-irtirar.
Jeħtieġ ukoll li tiġi żgurata implimentazzjoni effettiva
tal-proċessi ta’ ġestjoni tal-unitajiet stabbiliti għall-kontabilità
tal-emissjonijiet u l-unitajiet skont id-Deċiżjoni dwar
il-Kondiviżjoni tal-Isforz tal-UE ETS. Il-ftehim ta’ twettiq konġunt
għat-tieni perjodu ta’ impenn se jeħtieġ speċifikazzjoni
oħra tar-regoli ta’ implimentazzjoni ta’ Kjoto fl-Unjoni Ewropea.
Barra minn hekk, kemm l-EU ETS kif ukoll
id-Deċiżjoni dwar il-Kondiviżjoni tal-Isforz jippermettu
użu limitat ta’ unitajiet ta’ Kjoto biex ikun hemm konformità mal-obbligi
stabbiliti fil-leġiżlazzjoni tal-UE. Huwa essenzjali li
l-implimentazzjoni teknika tar-regoli ta’ Kjoto fl-Unjoni Ewropea tipprevedi
flessibbiltà sħiħa stabbilita fil-leġiżlazzjoni tal-Unjoni,
b’tali mod li dawn l-unitajiet ikunu jistgħu jiġu aċċessati
mill-operaturi, konformement mad-dispożizzjonijiet tal-EU ETS u
mill-Istati Membri fir-rigward tal-obbligi tagħhom skont id-Deċiżjoni
dwar il-Kondiviżjoni tal-Isforz. Huwa essenzjali wkoll li
l-implimentazzjoni teknika żżomm prattiki sodi tal-kontabilità
rilevanti għall-allinjament tar-regoli ta’ implimentazzjoni ta’ Kjoto
mal-EU ETS u mad-Deċiżjoni dwar il-Kondiviżjoni tal-Isforz. Dan
jinkludi l-ħtieġa li jiġi żgurat li unità ta’ Kjoto
tinħareġ jew tiġi rtirata għal kull unità tal-UE relatata
li tinħoloq jew tintuża għall-konformità.
Barra minn hekk, jeħtieġ li l-atti
delegati previsti f'din il-proposta jiddefinixxu regolazzjoni effettiva
tal-irtirar tal-unitajiet wara l-2012: kemm jikseb l-impenn konġunt
jiddependi fuq l-irtirar tal-unitajiet mill-Unjoni Ewropea, minn kull Stat
Membru u mill-Islanda, skont il-livelli rispettivi tagħhom
tal-emissjonijiet. Proċess koerenti tal-irtirar tal-unitajiet mill-Unjoni,
l-Istati Membri u l-Islanda, u identifikazzjoni ċara tal-unitajiet li
għandhom jiġu rtirati minn kull Parti se tiggarantixxi li
l-konformità mal-leġiżlazzjoni tal-Unjoni tkun tfisser ukoll
konformità mal-impenji tal-Protokoll ta’ Kjoto u viċe versa. Barra minn
hekk, dan il-proċess huwa meħtieġ biex jissalvagwardja
l-integrità tal-kontabilità skont l-EU ETS. Sakemm l-operaturi koperti mill-EU
ETS jikkonformaw mal-obbligi ta' dawn, dan ikun jiggarantixxi wkoll li ma jkun
hemm ebda ħtieġa li jinkisbu iżjed unitajiet ta’ Kjoto biex
ikopru dawk l-emissjonijiet għall-konformità mar-rekwiżiti
tal-kontabilità ta’ Kjoto għat-tieni perjodu ta’ impenn. Għal dan
l-għan, l-atti delegati previsti f’din il-proposta se jiżguraw li
l-emissjonijiet koperti mill-EU ETS bejn l-1 ta’ Jannar 2013 u
l-31 ta’ Diċembru 2020 jikkorrispondu wara l-irtirar
tal-unitajiet validi għat-tieni perjodu ta’ impenn taħt il-Protokoll
ta’ Kjoto. Essenzjalment, dawn se jiżguraw li unità waħda ta’ Kjoto,
valida għat-tieni perjodu ta’ impenn, tiġi rtirata għal kull
unità ċeduta fl-EU ETS għall-emissjonijiet minn sorsi elenkati
fl-Anness A tal-Protokoll ta’ Kjoto. Bl-istess mod, dawn se jistabbilixxu
wkoll li unitajiet ta’ Kjoto, validi għat-tieni perjodu ta’ impenn,
jiġu rtirati bi skambju mal-emissjonijiet u l-assorbimenti tal-Istati
Membri u l-Islanda f’setturi mhux koperti mill-EU ETS, safejn huma koperti
mill-Protokoll dawn il-gassijiet, sorsi u sinks.
Il-proċessi ta’ kontabilità marbutin
mat-tranżizzjoni mill-ewwel perjodu ta’ impenn għat-tieni wieħed
Id-Deċiżjoni 13/CMP.1, li tinkludi
r-regoli tal-kontabilità ewlenin tal-Protokoll ta’ Kjoto,[13] tistabbilixxi
d-dispożizzjonijiet li jippermettu lill-Partijiet jittrasferixxu 'l
quddiem l-ERUs, is-CERs u l-AAUs għall-perjodu ta' impenn sussegwenti wara
li titlesta l-valutazzjoni tal-konformità għall-Partijiet kollha. Skont
din id-Deċiżjoni, l-ERUs u s-CERs jistgħu jiġu trasferiti
'l quddiem sa limitu ekwivalenti għal 2,5 % tal-kwantità assenjata
lill-Parti. Unitajiet ta’ tneħħija (RMUs), CERs temporanji (tCERs) u
fit-tul (lCERs) u ERUs maqluba minn RMUs ma jistgħux jiġu riportati.
Id-Deċiżjoni 1/CMP.8 tikkonferma l-applikazzjoni ta’ dawn ir-regoli
wara l-2012 u żżid ir-rekwiżit li l-AAUs riportati għandhom
jiġu ttrasferiti fir-riżerva ta' unitajiet żejda tal-perjodu
preċedenti ta' dik il-Parti (PPSR).
Il-limitu tal-persentaġġ fuq
ir-riport ta’ CERs u ERUs tiġi applikata abbażi tal-ammont assenjat,
u s-CERs u l-ERUs validi għall-ewwel perjodu ta’ impenn użati
għall-konformità fit-tielet fażi tal-EU ETS (2013-2020) jinżammu
fir-reġistru tal-Unjoni. Għal dawn ir-raġunijiet, se jkun
kruċjali li l-limitu madwar l-Unjoni Ewropea u l-Istati Membri tagħha
jiġi applikat b’mod li jippermetti li dawn l-unitajiet jiġu riportati
biex jiġu rtirati wara. Barra minn hekk, l-UE ETS jeħtieġ li
jinfetħu u jinżammu l-kontijiet mhux biss mill-Partijiet, iżda
wkoll minn entitajiet privati. Sakemm dawn il-kontijiet jinkludu s-CERs u
l-ERUs, se jkun importanti li jiġu stabbiliti regoli konsistenti li jippermettu
l-aħjar implimentazzjoni tar-regoli dwar ir-riport. L-AAUs li
jirrappreżentaw il-kwoti riportati bejn it-tieni u t-tielet fażijiet
tal-EU ETS jinżammu fir-reġistru tal-Unjoni wkoll. Għalhekk,
l-atti delegati wkoll se jkollhom jistabbilixxu r-regoli
għall-applikazzjoni tar-regoli dwar ir-riport tal-AAUs biex ikun żgur
li l-implimentazzjoni tas-sistema ta’ kontabilità ta’ Kjoto tkun allinjata ma’
dawk tal-EU ETS u tad-Deċiżjoni dwar il-Kondiviżjoni tal-Isforz.
L-istabbiliment u ż-żamma ta’
riżerva għall-perjodu ta’ impenn (CPR) u riżerva ta' unitajiet
żejda mill-perjodu preċedenti (PPSR) għal kull membru tal-ftehim
ta’ twettiq konġunt;
L-atti ddelegati previsti f’din il-proposta se
jeħtieġu wkoll li jispeċifikaw it-tħaddim tar-riżerva
tal-perjodu ta’ impenn (CPR) fir-reġistri nazzjonali tal-Unjoni Ewropea,
tal-Istati Membri tagħha u tal-Islanda. Ir-rekwiżit internazzjonali
li jiġi stabbilit u jinżamm perjodu ta' impenn (CPR) huwa parti
mir-responsabbiltà ta' kull Parti li tiġġestixxi u tagħti rendikont
tal-ammont assenjat lilha. Skont id-deċiżjonijiet internazzjonali,
is-CPR huwa daqs l-inqas bejn id-90 % tal-kwantità assenjata
oriġinarjament lil Parti u l-100 % tal-inventarju tagħha li
ġie rivedut l-aktar reċenti, immultiplikat bi 8. Is-CPR japplika
b'mod individwali għal kull membru tal-ftehim ta' twettiq konġunt.
Billi l-ammont assenjat lill-Istati Membri u lill-Islanda jkopri biss setturi
li mhumiex tal-ETS u l-ammont assenjat lill-Unjoni jkopri s-setturi tal-ETS,
jeħtieġ li l-atti ddelegati previsti f'din il-proposta jiddeterminaw
approċċ koerenti għall-kalkolu preċiż, u rappurtar
trasparenti tar-riżervi tal-perjodu tal-impenn rispettivi tal-Unjoni
Ewropea, l-Istati Membri tagħha u l-Islanda.
Id-Deċiżjoni 1/CMP.8
teħtieġ li kull Parti tistabbilixxi kont ta' riżerva żejda
mill-perjodu preċedenti (PPSR) fir-reġistru nazzjonali tagħha u
tistabbilixxi wkoll ir-regoli assoċjati għall-PPSR kif ġej:
l-unitajiet jistgħu jiġu ttrasferiti bejn kont tal-PPSR u ieħor;
kull Parti tista' tirtira l-unitajiet fil-PPSR tagħha sal-livell fejn
l-emissjonijiet waqt it-tieni perjodu ta' impenn jaqbżu l-ammont assenjat;
u Parti tista' takkwista mill-PPSR ta' Parti oħra, sa 2% tal-ammont ta'
unitajiet assenjat lilha fil-perjodu ta' impenn preċedenti. l-Unjoni
Ewropea, l-Istati Membri tagħha u l-Islanda huma lkoll responsabbli biex
jistabbilixxu u jżommu PPSR skont ir-regoli miftehma internazzjonalment u
t-termini tat-twettiq konġunt. Jeħtieġ li jiġi ddefinit
l-ambitu ta’ kull PPSR skont id-definizzjoni tal-livelli tal-emissjonijiet
stabbiliti fl-Anness I tad-Deċiżjoni tal-Kunsill proposta.
Jeħtieġ ukoll li jiġu stabbiliti regoli komuni dwar
il-bilanċ tal-ftuħ[14],
u dwar l-użu u l-akkwist ta’ unitajiet fil-PPSRs tal-Unjoni Ewropea,
l-Istati Membri tagħha u l-Islanda.
Is-sehem tar-rikavati użat fuq AAUs
u ERUs
Id-Deċiżjoni 1/CMP.8
tissoġġetta l-ewwel trasferiment internazzjonali ta' AAUs u
l-ħruġ tal-ERUs għal imposta ta' 2% tas-sehem tar-rikavati. Sa
fejn din it-taxxa tapplika għall-ħruġ ta’ ERUs, dan se jaqa'
taħt ir-responsabbiltà ta’ kull Stat Membru u tal-Islanda. Madankollu,
safejn iridu jinżammu l-bilanċi tal-AAUs biex ikun żgur li tkun
tista' tiġi rtirata unità ta’ Kjoto valida għal kull unità użata
biex ikun hemm konformità mad-Deċiżjoni dwar il-Kondiviżjoni
tal-Isforz, jeħtieġ li l-atti ddelegati previsti f’din il-proposta
jiżguraw li l-kontabilità għall-użu tal-imposta fuq is-sehem
tar-rikavati tkun allinjata mar-rekwiżiti tal-leġiżlazzjoni
tal-Unjoni Ewropea.
3.           L-elementi legali
tal-proposta
Din il-proposta temenda l-bażi legali,
fir-Regolament dwar il-Mekkaniżmu għall-Monitoraġġ, li
jippermetti lill-Kummissjoni tadotta fil-liġi tal-UE atti mhux
leġiżlattivi li jistabbilixxu r-regoli dwar elementi mhux essenzjali
għall-kontabilità tal-unitajiet ta’ Kjoto wara l-2012. l-elementi
essenzjali rigward l-impenji tal-Unjoni Ewropea, l-Istati Membri tagħha u
l-Islanda, l-implimentazzjoni tagħhom u t-twettiq konġunt, huma
stabbiliti f’għadd ta’ strumenti legali, fosthom il-proposta separata
għal Deċiżjoni tal-Kunsill. Dawn se jiġu indirizzati wkoll
fil-ftehim bilaterali mal-Islanda u huma inklużi fl-Emenda ta’ Doha u
fid-deċiżjonijiet li jakkumpanjawha, tal-Konferenza tal-Partijiet li
sservi ta' laqgħa tal-Partijiet għall-Protokoll ta’ Kjoto, kif ukoll
fir-Regolament dwar il-Mekkaniżmu għall-Monitoraġġ u l-atti
ddelegati u implimentattivi adottati minnu.
Kif kienu jeżiġu r-Regolamenti
tar-Reġistru ta' qabel, dawn ir-regoli kienu jiġu adottati
fil-proċedura ta' kumitat regolatorju bi skrutinju. Kienu fuq bażi
legali li tinsab fid-Deċiżjoni dwar il-Mekkaniżmu għall-Monitoraġġ.
Il-bażi legali li kienet tippermetti l-implimentazzjoni ta’ kwistjonijiet
tekniċi marbutin mal-ġestjoni tal-unitajiet fl-ewwel perjodu ta’
impenn tal-Protokoll ta’ Kjoto permezz tal-adozzjoni tar-Regolamenti
tar-Reġistru kienet tinsab fl-Artikoli 3(3) u 6(1), tad-Deċiżjoni
dwar il-Mekkaniżmu għall-Monitoraġġ. Din kienet tirreferi,
fost l-oħrajn, għall-ħtieġa li jiġu adottati
dispożizzjonijiet tal-komitoloġija ta’ implimentazzjoni li jittrattaw
ir-rapporti dwar l-informazzjoni mir-reġistru nazzjonali, dwar
il-ħruġ, l-akkwist, iż-żamma, it-trasferiment,
il-kanċellazzjoni, l-irtirar u r-riport ta’ unitajiet ta' ammonti
assenjati, unitajiet ta’ tneħħija, unitajiet ta’ tnaqqis
tal-emissjonijiet u tnaqqis iċċertifikat tal-emissjonijiet matul
is-sena ta’ qabel. Kienet tistipula wkoll l-adozzjoni ta' miżuri
tal-komitoloġija dwar il-ħtieġa li l-Komunità u l-Istati Membri
tagħha "jistabbilixxu u jżommu reġistri sabiex
jiżguraw l-ikkuntjar korrett tal-ħruġ, iz-zamma,
it-trasferiment, l-akkwist, l-ikkanċellar u l-irtirar ta’ ammonti ta’
unitajiet assenjati, unitajiet ta’ tneħħija, unitajiet li
jirriduċu l-emissjoni, u riduzzjonijiet ta’ emissjonijiet ċertifikati
u l-carrying over ta' ammont ta' unitajiet assenjati, ta' unitajiet li
jirriduċu l-emissjoni, u riduzzjonijiet ta' emissjonijiet
ċertifikati".
Id-Deċiżjoni dwar il-Mekkaniżmu
għall-Monitoraġġ ġiet irrevokata u mibdula bir-Regolament
dwar Mekkaniżmu għall-Monitoraġġ, li daħal
fis-seħħ fit-8 ta’ Lulju 2013. Ir-Regolament dwar
Mekkaniżmu għall-Monitoraġġ jirreferi għas-sistema
tar-reġistri li tippermetti l-implimentazzjoni teknika tal-Protokoll ta’
Kjoto fir-rigward tal-ġestjoni tal-unitajiet fir-reġistri nazzjonali
fl-Artikolu 10 tiegħu (“Stabbiliment u operazzjoni
tar-reġistri”). Huwa fih l-element essenzjali tar-rekwiżit internazzjonali
li l-Unjoni u l-Istati Membri tagħha għandhom jistabbilixxu u
jżommu reġistri biex iżommu rendikont preċiż
tal-ħruġ, iż-żamma, it-trasferiment, l-akkwist,
il-kanċellazzjoni, l-irtirar, ir-riport, is-sostituzzjoni jew bidla
fid-data ta' skadenza, kif rilevanti, ta' AAUs, RMUs, ERUs, CERs, tCERs u
lCERs. L-Artikolu 10(4) fih ukoll bażi legali għall-adozjoni ta'
att iddelegat li jimplimenta l-elementi mhux essenzjali tal-implimentazzjoni
teknika tal-Protokoll ta' Kjoti rigward il-ġestjoni tal-unitajiet fir-reġistri
nazzjonali, li jissostitwixxi l-Artikolu 6(1) tad-Deċiżjoni dwar
il-Mekkaniżmu għall-Monitoraġġ ta' qabel. Iżda filwaqt
li l-Artikolu 6(1) tad-Deċiżjoni dwar il-Mekkaniżmu
għall-Monitoraġġ kien japplika għall-kwistjonijiet kollha
dwar il-ġestjoni tal-unitajiet "fir-reġistri tal-Komunità u
tal-Istati Membri tagħha", il-kamp ta' applikazzjoni ta' din
id-dispożizzjoni iċċekken fir-Regolament dwar Mekkaniżmu
għall-Monitoraġġ. Il-bażi legali għall-adozzjoni ta'
atti delegati issa tapplika biss għall-"istruttura" (u mhux
għall-istabbiliment u ż-żamma) tar-"Reġistru
tal-Unjoni" (u mhux għar-reġistri tal-Unjoni u
tal-Istati Membri).
Biex tiġi
stabbilita sistema ta' reġistri effettiva li timplementa r-rekwiżiti
l-ġodda għal ġestjoni tal-unitajiet fit-tieni perjodu ta’ impenn
tal-Protokoll ta’ Kjoto, għaldaqstant jeħtieġ li jiġi
emendat l-Artikolu 10 tal-Mekkaniżmu għall-Monitoraġġ.
Il-kamp ta’ applikazzjoni għandha titwessa’ biex tinkludi l-kwistjonijiet
ta’ implimentazzjoni tekniċi kollha rigward il-ġestjoni tal-unitajiet
fir-reġistri nazzjonali kif meħtieġ mill-Protokoll ta’ Kjoto,
l-Emenda ta' Doha u d-deċiżjonijiet adottati fihom għat-tieni
perjodu ta’ impenn tal-Protokoll ta’ Kjoto.
Abbażi tal-kontenut tar-regoli li
għandhom jiġu adottati fl-atti legali previsti f’din il-proposta
skont dan ta’ hawn fuq, dawn l-atti legali għandhom ukoll jiġu
adottati bħala atti ddelegati kif jitlob l-Artikolu 290 TFUE, kif
hemm stipulat diġà fl-Artikolu 10(4), tar-Regolament dwar
Mekkaniżmu għall-Monitoraġġ.
Att iddelegat jissupplimenta r-regoli
essenzjali billi jispeċifika s-sustanza tiegħu u jirregola b'aktar
dettall. Huwa differenti minn att ta’ implimentazzjoni skont
l-Artikolu 291 tat-TFUE li jipprevedi kundizzjonijiet uniformi
fl-implimentazzjoni tal-leġislazzjoni tal-Unjoni mill-Istati Membri. Kif
jidher hawn fuq, ir-rekwiżiti kontabilistiċi li għandhom
jiġu implimentati wara l-2012 mhumiex biss riżultat
tal-leġiżlazzjoni tal-UE, iżda huma fil-biċċa l-kbira
bbażati fuq regoli miftiehma internazzjonalment. Barra minn hekk, huma ma
jiġux implimentati mill-Istati Membri biss, iżda japplikaw ugwalment
għall-Unjoni Ewropea stess, u jobbligaw ukoll lill-istituzzjonijiet
tal-UE. Kif previst fl-Artikolu 290 tat-TFUE, l-atti ddelegati previsti
f’din il-proposta, ma jkunux jarmonizzaw l-implimentazzjoni ta’ ebda regola
essenzjali eżistenti, iżda pjuttost jistabbilixxu aktar dettalji
tekniċi speċifiċi għall-implimentazzjoni tal-Protokoll ta’
Kjoto wara l-2012.
2013/0377 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jemenda r-Regolament (UE) Nru 525/2013
rigward l-implimentazzjoni teknika tal-Protokoll ta’ Kjoto tal-Konvenzjoni
Qafas tan-Nazzjonijiet Uniti dwar it-Tibdil fil-Klima
(Test b’relevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea u, b’mod partikulari, l-Artikolu 192(1)
tiegħu,
Wara li kkunsidraw il-proposta tal-Kummissjoni
Ewropea,
Wara t-trasmissjoni tal-abbozz tal-att
leġislattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[15],

Wara li kkunsidraw l-opinjoni tal-Kumitat
tar-Reġjuni[16],
Waqt li jaġixxu skont il-proċedura
ordinarja leġiżlattiva,
Billi:
(1)       Il-Kunsill adotta
d-Deċiżjoni [...] dwar il-konklużjoni tal-Emenda ta' Doha tal-Protokoll
ta’ Kjoto għall-Konvenzjoni Qafas tan-Nazzjonijiet Uniti dwar it-Tibdil
fil-Klima u t-twettiq konġunt tal-obbligi tiegħu.[17] Id-Deċiżjoni
tikkonkludi l-Emenda ta' Doha tal-Protokoll ta’ Kjoto għall-Konvenzjoni
Qafas tan-Nazzjonijiet Uniti dwar it-Tibdil fil-Klima ("UNFCCC"), li
tistabbilixxi t-tieni perjodu ta’ impenn, f’isem l-Unjoni, u tistabbilixxi
t-termini tat-twettiq konġunt tal-impenji tal-Unjoni, l-Istati Membri
tagħha u l-Islanda skont l-Artikolu 4 tal-Protokoll ta’ Kjoto.
(2)       Il-konklużjoni
tal-Emenda ta’ Doha, l-implimentazzjoni ta’ deċiżjonijiet
imsieħbin magħha, li saru fil-Konferenza tal-Partijiet li sservi
tal-laqgħa tal-Partijiet għall-Protokoll ta’ Kjoto, u t-termini
tat-twettiq konġunt fl-Unjoni, fl-Istati Membri tagħha u fl-Islanda,
jeħtieġu l-istabbiliment ta’ regoli li jiżguraw
l-implimentazzjoni teknika tal-Protokoll ta’ Kjoto fl-Unjoni wara l-2012, biex
jippermettu l-operazzjoni effettiva tat-twettiq konġunt tal-impenji
tal-Unjoni, tal-Istati Membri tagħha u tal-Islanda, u biex jiżguraw
l-allinjament tagħha bit-tħaddim tas-Sistema tal-UE
għan-Negozjar ta’ Emissjonijiet (l-“EU ETS”) stabbilita mid-Direttiva
2003/87/KE tal-Parlament Ewropew u tal-Kunsill[18]
u d-Deċiżjoni 406/2009/KE tal-Parlament Ewropew u tal-Kunsill[19].
(3)       Matul l-ewwel perjodu ta’
impenn tal-Protokoll ta’ Kjoto, ir-rekwiżiti miftiehma internazzjonalment
għall-kontabilità u l-ġestjoni tal-emissjonijiet u l-unitajiet, u
t-twettiq konġunt mill-Unjoni u l-Istati Membri tagħha kienu
implimentati skont id-Deċiżjoni Nru 280/2004/KE tal-Parlament
Ewropew u tal-Kunsill[20]
u l-hekk imsejħa Regolamenti tar-Reġistru[21]. Ir-Regolamenti
tar-Reġistru preċedenti ġew sostitwiti bir-Regolament
tal-Kummissjoni (UE) Nru 389/2013[22],
li issa fih id-dispożizzjonijiet għall-ġestjoni tal-untiajiet
marbutin mal-implimentazzjoni u t-tħaddim tal-EU ETS u
tad-Deċiżjoni 406/2009/KE[23].
Ir-Regolament (UE) Nru 525/2013 tal-Parlament Ewropew u tal-Kunsill[24] li għadu kif ġie
adottat ma għadux jinkludi l-bażi legali meħtieġa
għall-adozzjoni ta’ leġiżlazzjoni ddelegata
għall-implimentazzjoni tar-regoli għat-tieni perjodu ta’ impenn.
(4)       Għat-tieni perjodu ta’
impenn, l-ammont allokat tal-Unjoni jirrigwarda l-emissjonijiet tal-gassijiet
serra minn sorsi koperti mill-EU ETS, sa fejn dawn huma koperti mill-Protokoll
ta’ Kjoto, filwaqt li l-kwantitajiet assenjati rispettivi tal-Istati Membri u
tal-Islanda għandhom x’jaqsmu mal-emissjonijiet oħra kollha ta'
gassijiet serra minn sorsi u tneħħija minn bjar, koperti
bil-Protokoll ta’ Kjoto.
(5)       Id-Deċiżjoni
1/CMP.8[25]
temenda r-regoli għall-istabbiliment ta’ eliġibbiltà li
jipparteċipaw f’mekkaniżmi flessibbli skont il-Protokoll ta’ Kjoto.
Huwa jiddefinixxi wkoll il-limiti marbutin ma’ unitajiet riportati mill-ewwel
għat-tieni perjodu ta’ impenn, inkluż ir-rekwiżit għal kull
Parti li tistabbilixxi riżerva tal-unitajiet żejda mill-perjodu
preċedenti (PPSR). Barra minn hekk, dik id-Deċiżjoni tipprevedi
li sehem ta' 2 % tar-rikavati irid jiġi impost fuq l-ewwel
trasferimenti internazzjonali ta’ unitajiet tal-ammont assenjati (AAUs) u
l-ħruġ ta’ unitajiet ta’ tnaqqis ta’ emissjonijiet (ERUs)
għall-proġetti ta’ implimentazzjoni konġunta immedjatament
mal-konverżjoni għal ERUs ta’ AAUs jew unitajiet ta’
tneħħija (RMUs) li qabel kienu f’idejn il-Partijiet. Bħalissa
qegħdin jiġu nnegozjati aktar regoli għall-implimentazzjoni
tat-tieni perjodu ta’ impenn ta’ Kjoto.
(6)       Biex jiġu stabbiliti
regoli koerenti għall-aċċertazzjoni tal-implimentazzjoni teknika
tal-Protokoll ta’ Kjoto fl-Unjoni wara l-2012, biex ikun hemm tħaddim
effettiv tat-twettiq konġunt tal-impenji tal-Unjoni, tal-Istati Membri
tagħha u tal-Islanda, u biex ikun żgurat li dan ikun allinjat
mat-tħaddim tal-EU ETS u d-Deċiżjoni tal-Kondiviżjoni
tal-Isforzi, il-Kummissjoni għandha tingħata s-setgħa li tadotta
atti ddelegati skont l-Artikolu 290 tat-TFUE. Il-Kummissjoni, meta tkun
qed tħejji u tfassal l-atti ddelegati, għandha tiżgura
l-konsistenza tagħhom ma’ rekwiżiti miftieħma internazzjonalment
tal-kontabilità, it-termini tat-twettiq konġunt stabbiliti
fid-Deċiżjoni [...] u l-leġiżlazzjoni rilevanti tal-Unjoni,
ADOTTAW DAN IR-REGOLAMENT:
Artikolu 1
Ir-Regolament
(UE) Nru 525/2013 huwa emendat kif ġej:
1.           Fl-Artikolu 3,
għandhom jiżdiedu l-punti (13a) u (13b) li ġejjin:
"(13a) 'Riżerva għall-perjodu
tal-impenn' jew 'CPR' tfisser ir-riżerva stabbilita skont fl-Anness
tad-Deċiżjoni 11/CMP.1 jew f'deċiżjonijiet rilevanti
oħrajn tal-UNFCCC jew tal-korpi tal-Protokoll ta' Kjoto;
"(13b) 'Riżerva ta' unitajiet żejda
mill-perjodu tal-impenn preċedenti' jew 'PPSR' tfisser ir-riżerva
stabbilita skont id-Deċiżjoni 1/CMP.8 jew f'deċiżjonijiet
rilevanti oħrajn tal-UNFCCC jew tal-korpi tal-Protokoll ta' Kjoto;"
2.           L-Artikolu 10 huwa
emendat kif ġej:
(a)      is-sottoparagrafu li ġej inżied
mal-Artikolu 10(1):
“l-Unjoni u l-Istati Membri għandhom
jagħtu kont, fir-reġistri tagħhom, għat-trasferiment ta’
unitajiet meħtieġa mill-Protokoll ta’ Kjoto, mid-Deċiżjoni
1/CMP.8 jew deċiżjonijiet rilevanti oħrajn tal-UNFCCC jew
tal-korpi tal-Protokoll ta’ Kjoto bħala sehem tar-rikavati wara
l-ħruġ ta' ERUs u mal-ewwel trasferiment internazzjonali ta’ AAUs.”
(b)     mal-Artikolu 10 għandu
jinżied il-paragrafu 5 li ġej:
"5.        Il-Kummissjoni għandha
tingħata wkoll is-setgħa li tadotta atti ddelegati skont
l-Artikolu 25 biex tiżgura, permezz tar-reġistri tal-Unjoni u
tal-Istati Membri, l-implimentazzjoni teknika tal-Protokoll ta’ Kjoto,
tippermetti t-tħaddim effettiv tat-twettiq konġunt tal-impenji
tal-Unjoni, tal-Istati Membri u tal-Islanda, u tiżgura l-allinjament
tagħha mat-tħaddim tad-Direttiva 2003/87/KE u d-Deċiżjoni
406/2009/KE, fosthom:
(a)
il-proċessi ta’ ġestjoni tal-unitajiet,
bħat-tranżazzjonijiet tal-AAUs, CERs, fosthom lCERs and tCERs, ERUs u
RMUs (il-ħruġ, it-trasferiment, l-akkwist, il-kanċellazzjoni,
l-irtirar, ir-riport, is-sostituzzjoni jew bidla tad-data tal-iskadenza)
fir-reġistri nazzjonali tal-Unjoni Ewropea, tal-Istati Membri u
tal-Islanda, u bejniethom;
(b)
il-proċessi ta’ kontabilità marbutin
mat-tranżizzjoni mill-ewwel għat-tieni perjodu ta’ impenn, fosthom
ir-riport ta' AAUs, CERs u ERUs żejda mill-ewwel għat-tieni perjodu
ta’ impenn;
(c)
l-istabbiliment u ż-żamma ta’
riżerva żejda mill-perjodu preċedenti u riserva
għall-perjodu ta’ impenn għall-Unjoni u għall-Istati Membri;
(d)
ir-rendikont tas-sehem tar-rikavati kif previst
fil-paragrafu 1 ta’ dan l-Artikolu.
Meta tadotta l-atti ddelegati msemmija fl-ewwel
sottoparagrafu, il-Kummissjoni għandha tiżgura implimentazzjoni
konsistenti tar-rekwiżiti ta’ kontabilità miftiehma internazzjonalment,
ittejjeb it-trasparenza u tiżgura l-preċiżjoni tar-rendikont
tal-unitajiet ta’ Kjoto mill-Unjoni u mill-Istati Membri, filwaqt li tnaqqas
kemm jista' jkun il-piż amministrattiv u l-ispejjeż."
Artikolu 2
Dan ir-Regolament għandu jidħol
fis-seħħ fl-20 jum wara dak tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               Id-Deċiżjoni 1/CMP.8, adottata mill-Konferenza
tal-Partijiet li serviet ta' laqgħa tal-Partijiet għall-Protokoll ta’
Kjoto, FCCC/KP/CMP/2012/13/Add.1
[2]               Għall-ewwel perjodu ta' impenn, is-snin ta'
bażi tal-UE kienu kif jidher hawn taħt: għad-diossidu
tal-karbonju (CO2), il-metan (CH4) u l-ossidu nitruż (N2O), l-Istati
Membri kollha jużaw is-sena 1990 bħala bażi, minbarra:
il-Bulgarija – 1988; l-Ungerija -medja bejn l-1985 u l-1987; is-Slovenja –
1986; il-Polonja – 1988; ir-Rumanija - 1989. Għall-gassijiet fluworurati,
l-Istati Membri kollha jużaw l-1995 bħala sena bażi, minbarra:
l-Awstrija, Franza, l-Italja u s-Slovakkja – 1990; u r-Rumanija - 1989.
[3]               Il-leġiżlazzjoni adottata
fit-23 ta' April 2009, li tinkludi d-Direttiva 2009/29/KE
tal-Parlament Ewropew u tal-Kunsill li temenda d-Direttiva 2003/87/KE
għat-titjib u l-estensoni tal-iskema Komunitarja għall-iskambju ta'
kwoti tal-emissjonijiet ta' gassijiet serra u d-Deċiżjoni Nru
406/2009/KE tal-Parlament Ewropew u tal-Kunsill
tat-23 ta' April 2009 dwar l-isforz tal-Istati Membri biex
inaqqsu l-emissjonijiet tagħhom tal-gassijiet serra biex jonoraw l-impenji
tal-Komunità għat-tnaqqis tal-emissjonijiet tal-gassijiet serra sal-2020,
ĠU L 140, 5.6. 2009.
[4]               Din id-differenza fil-kamp ta' applikazzjoni hija
spjegata fid-dettall fid-Dokument ta’ Ħidma tal-Persunal tal-Kummissjoni
“Preparing the EU's Quantified Emission Limitation or Reduction Objective
(QELRO) based on the EU Climate and Energy Package” (It-Tħejjija
tal-Obbjettiv tal-Limitazzjoni jew it-Tnaqqis tal-Emissjonijiet Ikkwantifikati
(QELRO) ibbażata fuq il-Pakkett tal-Klima u l-Enerġija tal-UE), SWD
(2012) 18 final ta’ 13.2.2012.
[5]               Sottomissjoni mid-Danimarka u l-Kummissjoni Ewropea
f’isem l-Unjoni Ewropea u l-Istati Membri tagħha
tad-19 ta’ April 2012 dwar “Informazzjoni dwar l-obbjettivi
tal-limitazzjoni jew it-tnaqqis tal-emissjonijiet ikkwantifikati (QELROs)
għat-tieni perjodu ta’ impenn fi ħdan il-Protokoll ta’ Kjoto”,
FCCC/KP/AWG/2012/MISC.1.
[6]               Irreferi għan-nota 1 f'qiegħ il-paġna,
hawn fuq.
[7]               Id-Deċiżjoni tal-Kunsill 2002/358/KE
tal-25 ta' April 2002 dwar l-approvazzjoni f'isem il-Komunità
Ewropea, tal-Protokoll ta' Kyoto għall-Konvenzjoni Kwadru tan-Nazzjonijiet
Uniti dwar it-Tibdil fil-Klima u t-twettiq konġunt tal-obbligi
tiegħu, ĠU L 130/1, 15.5.2002, p. 1.
[8]               COM(2013) 768 final.
[9]               Id-Deċiżjoni Nru 280/2004/KE
tal-Parlament Ewropew u tal-Kunsill tal-11 ta' Frar 2004 li
tikkonċerna l-mekkaniżmu għall-monitoraġġ
tal-emissjonijiet ta' gass serra tal-Komunita' u biex jiġi implimentat
il-Protokoll ta' Kjoto (ĠU L 49, 19.2.2004, p. 1.)
[10]             Ir-Regolament tal-Kummissjoni (KE) Nru 2216/2004
tal-21 ta’ Diċembru 2004 għal sistema standardizzata u
sigura ta’ reġistri skont id-Direttiva 2003/87/KE tal-Parlament Ewropew u
tal-Kunsill u d-Deċiżjoni 280/2004/KE tal-Parlament Ewropew u
tal-Kunsill ĠU L 386, 29.12.2004, p. 1 u r-Regolament
tal-Kummissjoni (UE) Nru 920/2010 tas-7 ta’ Ottubru 2010
għal sistema standardizzata u sigura ta’ reġistri skont id-Direttiva
2003/87/KE tal-Parlament Ewropew u tal-Kunsill u d-Deċiżjoni
280/2004/KE tal-Parlament Ewropew u tal-Kunsill ĠU L 270, 14.10.2010
p. 1.
[11]             Ir-Regolament tal-Kummissjoni (UE) Nru 389/2013
tat-2 ta’ Mejju 2013 li jistabbilixxi Reġistru tal-Unjoni skont
id-Direttiva 2003/87/KE tal-Parlament Ewropew u tal-Kunsill,
id-Deċiżjonijiet Nri 280/2004/KE u 406/2009/KE tal-Parlament Ewropew
u tal-Kunsill, u li jħassar ir-Regolamenti tal-Kummissjoni (UE) Nri 920/2010
u 1193/2011 ĠU L 122, 3.5.2013, p. 1.
[12]             Ir-Regolament (UE) Nru 525/2013 tal-Parlament Ewropew
u tal-Kunsill tal-21 ta' Mejju 2013 dwar mekkaniżmu
għall-monitoraġġ u r-rapportar ta' emissjonijiet ta' gassijiet
serra u għar-rapportar ta' informazzjoni oħra relatata mat-tibdil fil-klima
fil-livelli nazzjonali u tal-Unjoni u li jħassar id-Deċiżjoni
Nru 280/2004/KE, ĠU L 165, 18.6.2013 p. 13.
[13]             Id-Deċiżjoni 13/CMP/1 dwar il-Modalitajiet
għall-kontabilità tal-kwantitajiet assenjati kif jistipula
l-Artikolu 7(4), tal-Protokoll ta’ Kjoto, fi: FCCC/KP/CMP/2005/8/Add.2.
[14]             Bilanċ inizjali tal-PPSR tal-Unjoni Ewropea, li
għandu jiġi stabbilit fir-Reġistru tal-Unjoni,
prinċipalment ikun jikkonsisti minn AAUs miżmuma fir-Reġistru
tal-Unjoni b’konformità mal-Artikolu 56 tar-Regolament 920/2010/KE li
jirrappreżentaw il-kwoti tal-EU ETS riportati stipulati
fl-Artikolu 57 tar-Regolament 920/2010/KE. Il-bilanċ inizjali ta’
kull PPSR tal-Istati Membri u tal-Islanda se jikkonsisti minn AAUs li ġew
riportati f’kull reġistru nazzjonali.
[15]             ĠU C , , p. .
[16]             ĠU C , , p. .
[17]             ĠU L , , p. .
[18]             Id-Direttiva 2003/87/KE tal-Parlament Ewropew u
tal-Kunsill tat-13 ta’ Ottubru 2003 li tistabbilixxi skema
għall-iskambju ta’ kwoti ta’ emissjonijiet ta’ gassijiet serra ġewwa
l-Komunità u li temenda d-Direttiva tal-Kunsill 96/61/KE (ĠU
L 275/32, 25.10.2003).
[19]             Id-Deċiżjoni Nru 406/2009/KE tal-Parlament
Ewropew u tal-Kunsill tat-23 ta’ April 2009 dwar l-isforz
tal-Istati Membri biex inaqqsu l-emissjonijiet tagħhom tal-gassijiet serra
biex jonoraw l-impenji tal-Komunità għat-tnaqqis tal-emissjonijiet
tal-gassijiet serra sal-2020 (ĠU L 140, 5.6. 2009).
[20]             Id-Deċiżjoni Nru 280/2004/KE tal-Parlament
Ewropew u tal-Kunsill tal-11 ta' Frar 2004 li tikkonċerna
l-mekkaniżmu għall-monitoraġġ tal-emissjonijiet ta' gass
serra tal-Komunita' u biex jiġi implimentat il-Protokoll ta' Kjoto
(ĠU L 49, 19.2.2004, p. 1.)
[21]             Ir-Regolament tal-Kummissjoni (KE) Nru 2216/2004
tal-21 ta’ Diċembru 2004 għal sistema standardizzata u
sigura ta’ reġistri skont id-Direttiva 2003/87/KE tal-Parlament Ewropew u
tal-Kunsill u d-Deċiżjoni Nru 280/2004/KE tal-Parlament Ewropew
u tal-Kunsill ĠU L 386, 29.12.2004, p. 1 u r-Regolament
tal-Kummissjoni (UE) Nru 920/2010 tas-7 ta’ Ottubru 2010
għal sistema standardizzata u sigura ta’ reġistri skont id-Direttiva
2003/87/KE tal-Parlament Ewropew u tal-Kunsill u d-Deċiżjoni
280/2004/KE tal-Parlament Ewropew u tal-Kunsill (ĠU L 270, 14.10.2010
p. 1.)
[22]             Ir-Regolament tal-Kummissjoni (UE) Nru 389/2013
tat-2 ta’ Mejju 2013 li jistabbilixxi Reġistru tal-Unjoni
skont id-Direttiva 2003/87/KE tal-Parlament Ewropew u tal-Kunsill,
id-Deċiżjonijiet Nri 280/2004/KE u 406/2009/KE tal-Parlament Ewropew
u tal-Kunsill, u li jħassar ir-Regolamenti tal-Kummissjoni (UE)
Nri 920/2010 u 1193/2011 ĠU L 122, 3.5.2013, p. 1.
[23]             Id-Deċiżjoni Nru 406/2009/KE tal-Parlament
Ewropew u tal-Kunsill tat-23 ta’ April 2009 dwar l-isforz
tal-Istati Membri biex inaqqsu l-emissjonijiet tagħhom tal-gassijiet serra
biex jonoraw l-impenji tal-Komunità għat-tnaqqis tal-emissjonijiet tal-gassijiet
serra sal-2020 ĠU L 140, 5.6.2009, p. 136.
[24]             Ir-Regolament (UE) Nru 525/2013 tal-Parlament Ewropew
u tal-Kunsill tal-21 ta' Mejju 2013 dwar mekkaniżmu
għall-monitoraġġ u r-rapportar ta' emissjonijiet ta' gassijiet
serra u għar-rapportar ta' informazzjoni oħra relatata mat-tibdil
fil-klima fil-livelli nazzjonali u tal-Unjoni u li jħassar
id-Deċiżjoni Nru 280/2004/KE, ĠU L 165, 18.6.2013
p. 13.
[25]             Id-Deċiżjoni 1/CMP.8, adottata mill-Konferenza
tal-Partijiet li serviet ta' laqgħa tal-Partijiet għall-Protokoll ta’
Kjoto, FCCC/KP/KP/2012/13/Add.1.


Avviż Legali Importanti

|

52006PC0153

Proposta għal regolament tal-Kunsill li jemenda r-Regolamenti (KEE) Nru 2771/75 u (KEE) Nru 2777/75 , fir-rigward ta' l-applikazzjoni ta' miżuri eċċezzjonali ta' sostenn għas-suq  /* KUMM/2006/0153 finali - CNS 2006/0055 */

	[pic] | KUMMISSJONI TAL-KOMUNITAJIET EWROPEJ |Brussel 29.3.2006KUMM(2006) 153 finali2006/0055 (CNS)Proposta għalREGOLAMENT TAL-KUNSILLli jemenda r-Regolamenti (KEE) Nru 2771/75 u (KEE) Nru 2777/75 , fir-rigward ta' l-applikazzjoni ta' miżuri eċċezzjonali ta' sostenn għas-suq(preżentata mill-Kummissjoni)MEMORANDUM TA’ SPJEGAZZJONIIl-kopertura wiesgħa mill-midja tal-preżenza ta’ l-influwenza tat-tjur b’patoġeniċità għolja (H5N1) f'bosta Stati Membri, primarjament fi tjur selvaġġi, f'dawn l-aħħar ġimgħat kompliet tiggrava t-tnaqqis fil-konsum tal-laħam tat-tjur ta' l-irziezet fl-UE.F’ċerti Stati Membri, dan it-tnaqqis fil-konsum, li huwa proprjament riżultat ta' telf ta' fiduċja min-naħa tal-konsumaturi, f'xi każi kien iktar minn 50%. Dan it-tnaqqis fil-konsum wassal ukoll għal ħażniet sinifikanti ħafna ta’ laħam tat-tjur ta’ l-irziezet f’għadd kbir ta’ Stati Membri, li bħalissa huma stmati għal madwar 300 000 tunnellata. Din is-sitwazzjoni terġa' hija aktar ta’ tħassib minħabba li għadd ta' pajjiżi terzi għamlu projbizzjonijiet fuq l-importazzjonijiet tal-laħam tat-tjur li joriġinaw minn ċerti Stati Membri, jew mill-UE kollha kemm hi.Ir-rifużjonijiet għall-esportazzjonijiet huma l-uniku strument ta’ l-organizzazzjoni komuni tas-suq tal-laħam tat-tjur. Il-Kummissjoni diġà utilizzat dan l-istrument billi żiedet il-livelli tagħhom għal ċerti prodotti, iżda dan mhuwiex biżżejjed biex jerġa' jistabbilixxi l-ekwilibriju fis-suq, meta wieħed iqis li l-konsum qiegħed jonqos ukoll fis-swieq tradizzjonali ta’ l-esportazzjoni. Il-projbizzjoni, imsemmija hawn fuq, imposta minn ċerti pajjiżi terzi qed tkompli tillimita l-effetti tar-rifużjonijiet għall-esportazzjonijiet.Minbarra l-użu tar-rifużjonijiet għall-esportazzjonijiet għall-ġestjoni tas-suq, l-organizzazzjoni komuni tas-suq tipprevedi, fl-Artikolu 14, miżuri eċċezzjonali ta’ appoġġ tas-suq fil-każ ta’ restrizzjonijiet fuq il-moviment ħieles li jirriżultaw minn miżuri maħsuba biex jikkumbattu t-tixrid tal-mard ta’ l-annimali.Dawn il-miżuri jikkonċernaw biss stabbilimenti tat-tjur affettwati direttament minn miżuri tas-saħħa u veterinarji, iżda ma jistgħux jappoġġaw is-suq b'mod iktar ġenerali meta jkun hemm tnaqqis sinifikanti fil-konsum.Għaldaqstant, jinħtieġ li l-bażi ġuridika titwessa' sabiex ikunu jistgħu jiġu introdotti miżuri ta' appoġġ oħrajn, li mhumiex dawk previsti bħalissa, f'każijiet ta' disturbi serji fis-suq ikkawżati minn telf tal-fiduċja tal-konsumaturi li jirriżulta mill-eżistenza ta’ riskji għas-saħħa pubblika jew ta' l-annimali.Din il-proposta għandha l-għan li temenda l-Artikoli 14 tar-Regolamenti tal-Kunsill (KEE) Nru 2777/75 u (KEE) Nru 2771/75 f'dan ir-rigward.2006/0055 (CNS)Proposta għalREGOLAMENT TAL-KUNSILLli jemenda r-Regolamenti (KEE) Nru 2771/75 u (KEE) Nru 2777/75 , fir-rigward ta' l-applikazzjoni ta' miżuri eċċezzjonali ta' sostenn għas-suqIL-KUNSILL TA' L-UNJONI EWROPEA,wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 36 u 37 tiegħu,wara li kkunsidra l-proposta tal-Kummissjoni,wara li kkunsidra l-opinjoni tal-Parlament Ewropew[1],Billi:1.  L-Artikolu 14 tar-Regolament tal-Kunsill (KEE) Nru 2771/75 tad-29 ta' Ottubru 1975 dwar l-organizzazzjoni komuni tas-suq tal-bajd[2] u l-Artikolu 14 tar-Regolament tal-Kunsill (KEE) Nru 2777/75 tad-29 ta' Ottubru 1975 dwar l-organizzazzjoni komuni fis-suq tal-laħam tat-tjur[3] jipprevedu li miżuri eċċezzjonali ta' sostenn għas-suq jistgħu jittieħdu sabiex jitqiesu r-restrizzjonijiet għaċ-ċirkolazzjoni libera li jirriżultaw mill-applikazzjoni ta' miżuri maħsuba biex jipprevjenu t-tixrid ta' mard ta' l-annimali.2.  Il-Kummissjoni ħadet dawn il-miżuri eċċezzjonali ta' sostenn għas-suq u huma direttament marbuta ma' jew b'konsegwenza tal-miżuri veterinarji u sanitarji adottati mill-Istati Membri kkonċernati biex jipprevjenu t-tixrid ta' mard epiżootiku. Dawn ittieħdu fuq talba ta' l-Istati Membri bil-għan li jkun evitat tfixkil serju tas-swieq ikkonċernati.3.  L-esperjenza turi li xi tfixkil serju tas-suq bħalma hu tnaqqis sinifikanti tal-konsum u/jew tal-prezzijiet jista' jkun direttament marbut mat-telf ta' fiduċja tal-konsumaturi li jirriżulta mill-eżistenza ta' riskji għas-saħħa pubblika u dik ta' l-annimali.4.  Għalhekk, jeħtieġ li l-miżuri eċċezzjonali ta' sostenn għas-suq previsti mir-Regolamenti (KEE) Nru 2771/75 u (KEE) Nru 2777/75 jippermettu li jitqies it-tfixkil tas-suq maħluq mill-imġiba tal-konsumaturi b'reazzjoni għal dawn ir-riskji ta' saħħa pubblika jew dik ta' l-annimali.5.  Għall-finijiet ta' ċarezza jeħtieġ li jiġi ppreċiżat li l-miżuri veterinarji u sanitarji meħuda mill-Istati Membri għandhom ikunu konformi mal-leġiżlazzjoni Komunitarja.6.  Ir-Regolamenti (KEE) Nru 2771/75 u (KEE) Nru 2777/75 għandhom għalhekk jiġu emendati,ADOTTA DAN IR-REGOLAMENT:Artikolu 1Fl-Artikolu 14 tar-Regolament (KEE) Nru 2771/75, il-paragrafu 1 huwa sostitwit bit-test li ġej:“1. Jistgħu jittieħdu miżuri eċċezzjonali ta' sostenn għas-suq milqut skond il-proċedura msemmija fl-Artikolu 17(2), sabiex jittieħed kont ta':a) restrizzjonijiet għaċ-ċirkolazzjoni libera li jistgħu jirriżultaw mill-applikazzjoni ta' miżuri biex jipprevjenu t-tixrid ta' mard ta' l-annimali, jewb) tat-tfixkil serju tas-suq direttament marbut mat-telf ta' fiduċja tal-konsumaturi li jirriżulta mill-eżistenza ta' riskji għas-saħħa pubblika jew dik ta' l-annimali.Dawn il-miżuri jittieħdu fuq talba ta' l-Istat Membru jew ta' l-Istati Membri kkonċernati.F'każ ta' restrizzjonijiet għaċ-ċirkolazzjoni libera msemmija fl-ewwel subparagrafu, il-punt (a), il-miżuri eċċezzjonali jistgħu jittieħdu biss jekk l-Istat Membru jew l-Istati Membri kkonċernati jkunu ħadu miżuri veterinarji u sanitarji skond il-leġiżlazzjoni Komunitarja biex iwaqqfu malajr il-mard epiżootiku sa fejn ikun meħtieġ u għat-tul ta' żmien strettament neċessarju biex ikun sostenut is-suq.Artikolu 2Fl-Artikolu 14 tar-Regolament (KEE) Nru 2777/75, il-paragrafu 1 huwa sostitwit bit-test li ġej:“1. Jistgħu jittieħdu miżuri eċċezzjonali ta' sostenn għas-suq milqut skond il-proċedura msemmija fl-Artikolu 17(2), sabiex jittieħed kont ta':a) restrizzjonijiet għaċ-ċirkolazzjoni libera li jistgħu jirriżultaw mill-applikazzjoni ta' miżuri biex jipprevjenu t-tixrid ta' mard ta' l-annimali, jewb) tat-tfixkil serju tas-suq direttament marbut mat-telf ta' fiduċja tal-konsumaturi li jirriżulta mill-eżistenza ta' riskji għas-saħħa pubblika, jew dik ta' l-annimali.Dawn il-miżuri jittieħdu fuq talba ta' l-Istat Membru jew ta' l-Istati Membri kkonċernati.F'każ ta' restrizzjonijiet għaċ-ċirkolazzjoni libera msemmija fl-ewwel subparagrafu, il-punt (a), il-miżuri eċċezzjonali jistgħu jittieħdu biss jekk l-Istat Membru jew l-Istati Membri kkonċernati jkunu ħadu miżuri veterinarji u sanitarji skond il-leġiżlazzjoni Komunitarja biex iwaqqfu malajr il-mard epiżootiku sa fejn ikun meħtieġ u għat-tul ta' żmien strettament neċessarju biex ikun sostenut is-suq.”Artikolu 3Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea .Dan ir-Regolament jorbot fl-intier tiegħu u japplika direttament fl-Istati Membri kollha.Magħmul fi Brussell,Għall-KunsillIl-PresidentDIKJARAZZJONI FINANZJARJA |1. | INTESTATURA TAL-BAĠIT: 05 02 15 07 | APPROPRJAZZJONIJIET: p.m. |2. | TITOLU: Proposta għal Regolament tal-Kunsill li jemenda r-Regolamenti (KEE) Nru 2771/75 u (KEE) Nru 2777/75 , fir-rigward ta' l-applikazzjoni ta' miżuri eċċezzjonali ta' sostenn għas-suq |3. | BAŻI LEGALI: L-Artikolu 37 tat-Trattat |4. | GĦANIJIET: Biex jiġi estiż l-ambitu ta’ l-applikazzjoni ta’ l-Artikolu 14 dwar l-introduzzjoni ta’ “miżuri eċċezzjonali ta’ appoġġ lis-suq”. Din il-proposta hija maħsuba biex tinkludi d-diffikultajiet tas-suq wara t-telf ta’ kunfidenza tal-konsumaturi marbut direttament mal-problemi tas-saħħa ta' l-annimali jew tas-saħħa pubblika.. |5. | IMPLIKAZZJONIJIET FINANZJARJI | PERJODU TA' 12-IL XAHAR (EUR miljuni) | SENA FINANZJARJA 2006 (EUR miljuni) | IS-SENA FINANZJARJA LI JMISS 2007 (EUR miljuni) |5.0 | NEFQA – IĊĊARĠJAT LILL-BAĠIT TAL-KE (RIFUŻJONIJIET/INTERVENZJONIJIET) – AWTORITAJIET NAZZJONALI – OĦRAJN | (1) | – | – |5.1 | DĦUL – RIŻORSI PROPRJI TAL-KE (IMPOSTI/DAZJI DOGANALI) – NAZZJONALI | – | – | – |2008 | 2009 | 2010 | 2011 u wara |5.0.1 | STIMA TAN-NEFQA | (1) | (1) | (1) | (1) |5.1.1 | STIMA TAD-DĦUL |5.2 | METODU TAL-KALKOLU: – |6.0 | JISTA' L-PROĠETT JIĠI FFINANZJAT MINN APPROPRJAZZJONIJIET IMDAĦĦLA FIL-KAPITOLU RILEVANTI TAL-BAĠIT ATTWALI? | IVA/LE |6.1 | JISTA’ L-PROĠETT JIĠI FFINANZJAT PERMEZZ TA’ TRASFERIMENT BEJN KAPITOLI DIFFERENTI TAL-BAĠIT ATTWALI? | IVA/LE |6.2 | SE JKUN MEĦTIEĠ BAĠIT ADDIZZJONALI? | IVA/LE |6.3 | L-APPROPRJAZZJONIJIET SE JKOLLHOM JIDDAĦĦLU F'BAĠITS FUTURI? | IVA/LE |OSSERVAZZJONIJIET: (1) Din il-proposta tistipola l-bażi legali għal introduzzjoni possibbli iktar tard ta' miżuri eċċezzjonali ta' appoġġ lis-suq fis-settur tat-tjur ta' l-irziezet u tal-bajd. F’dan il-ħin mhuwiex possibbli li ssir stima tal-livell tan-nefqa fil-ġejjieni. L-istima tan-nefqa tkun possibbli biss fil-ħin meta jiġu proposti l-miżuri konkreti. |[pic][pic][pic][pic][pic][pic][1] ĠU C ..., ..., p. ....[2] ĠU L 282, 1.11.1975, p. 49. Regolament kif emendat l-aħħar bir-Regolament (KE) Nru 1913/2005 (ĠU L 307, 25.11.2005, p. 2).[3] ĠU L 282, 1.11.1975, p. 77. Regolament kif emendat l-aħħar bir-Regolament (KE) Nru 1913/2005.